ЯНГИ ДУНЁ » 2012 » december\nЯнги – 2013 йилингиз қутлуғ бўлсин!\nАзиз Ватандошлар, миллатдошлар, саҳифамизнинг мухтарам мухлислари!\nМана 2012 йил ҳам ортда қолиб, янги 2013 йилга қадам қўймоқдамиз. Ўтаётган йилда ҳар биримизнинг шахсий ҳаётимизда ўзига хос янгиликлар содир бўлди. Оиламиз, халқимиз ва Ватанимиз учун нимадир қилдик, нималардир қилишга улгурмадик.\nКириб келаётган Янги йил шубҳасиз эскисидан тубдан фарқ қилади. Бу йилда Ватанимиз ва халқимиз ҳаётида туб ўзгаришлар йили бўлади, деб умид қиламиз. Бу ўзгаришларга биз ҳам ўз ҳиссамизни қўшажакмиз.\nУмидлар ўлмагай, орзулар яшар.\nЯнги йилда ҳар биримиз қалбимизда туғилган эзгу ниятларни амалга ошишини чин дилдан истаймиз. Яхши ният эса ярим давлатдир. Read the rest of this entry »\nKommentarer inaktiverade för Янги – 2013 йилингиз қутлуғ бўлсин!\nЯнги 2013 йилга янги истак ва орзулар билан!\nМуҳтарам муштарийлар, юртдошлар, маслакдошлар!\n«Ўтюраклар клуби» инсон ҳуқуқларини ҳимоя қилиш халқаро ташкилоти Сизларнинг ҳаммангизни кириб келаётган 2013 йил билан табриклайди ва Сизга дунёдаги энг эзгу тилакларни тилайди!\nЎзбекистон фуқаролик жамияти учун 2012 йил инсон ҳуқуқлари ўлчови нуқтаи назаридан аввалги йиллардан фарқ қилгани йўқ. Ўзбекистондаги авторитаризм яшашда ва тобора мустаҳкамланишда давом этди. Ўзбекистонликларнинг тамал ҳақ-ҳуқуқлари, айниқса сиёсий ҳуқуқлари аввал қандай бузилган бўлса, бу йил ҳам ана шундай топталди.\nАфсуски, инсон ҳуқуқлари ва демократиянинг асосий душманларидан бири геосиёсат бўлиб ҳисобланади. 2012 йилда ғарб, айниқса АҚШ Ўзбекистондаги инсон ҳуқуқларининг қўпол равишда бузилаётганини кўрмай қўйди. Бунга сабаб АҚШ ва Ўзбекистон ўртасидаги координация ва геосиёсий мақсадга мувофиқликдир. Бироқ реал воқелик яхши томонга ўзгаргани йўқ. Билъакс, ўзбекистонликлар тушунчасида репрессив режим йилдан йилга даҳшатли қиёфа касб этмоқда. Ўзбекистон жамияти учун ягона қўрқув манбаи бор – бу Ислом Каримов ҳокимияти ва режимидир. Read the rest of this entry »\nKommentarer inaktiverade för Янги 2013 йилга янги истак ва орзулар билан!\nИнсон ҳуқуқлари фаолларига ва мухожиратда юрган ҳамфикр юртдошларимизга!\nЁшлигимизда янги йилни келишини катта байрам сифатида нишонлар эдик.Ҳеч ким янги йилда қандайдир ижтимоий-сиёсий ўзгаришлар бўлишини орзу ҳам қилмас эдик, кутмас эдик ҳам. Бундан яҳши ҳаёт кечириш мумкин эмас деб билардик.Чунки бизлар ўзимизни дунёдаги энг бахтли кишилар деб хисоблар ва бунга қаттиқ ишонар эдик ҳам.Бир-биримизга янги йилда фақат шахсий, оилавий хаётимизда омадлар ёр бўлишини тилар эдик холос. Келажагимиз мустахкамланган, давлатимиз дунёдаги энг қудратли давлат эканини хис этиб яшар эдик.\nГарбачёв сиёсати кўзимизни очди.\nҚарасак, дунёда биздан ҳам яхшироқ,фаровонроқ яшаётган халқлар бор экан. Бизлар эса, ёлғонга чув тушиб юрган, ҳуқуқлари паймол бўлаётган мазлум кишилар эканмиз. Read the rest of this entry »\nKommentarer inaktiverade för Инсон ҳуқуқлари фаолларига ва мухожиратда юрган ҳамфикр юртдошларимизга!\n”Туркистон Тонги”нинг 10 – сони\nЯнги йил арафасида ҳамкоримиз – ”Туркистон Тонги” газетасининг 10- сони нашрдан чиқди.\nГазетанинг бу галги сонида тарихимиз, жадидчилик ва миллий уйғониш даври адабиёти, жанубий Туркистондаги бугунги адабий муҳит ва бошқа мавзуларда қизиқарли материаллар чоп этилган.\nГазетани ўқиш учун қўйидаги ишорага босинг.\n”Turkiston tongi”ning 10- soni\nKommentarer inaktiverade för ”Туркистон Тонги”нинг 10 – сони\nЯшаш учун кураш йили\nҚаршида ҳақиқий қиш бошланди.Кечаси ёға бошлаган қор сира тўҳтай демайди.\nКўчада қиш,уйимизда хам қиш!Хоналарга кириб “ув”десангиз оғизинингиздан дуд чиқади-я!\nБир амаллаб электрни борига шукур деб яшаяпмиз.\nМанзарани айтмайсизми? Оппоқ қорга бурканган дарахтлар, йўлаклар.Тизза бўйи бўлмасада аммо ковушингиз тўладиган даражадаги қор….\nҚорни кўриб завқланади инсон ахир!Президентимиз 2013 йилни “Обод оила йили”деб эьлон қилдилар,\nҳамма гап 2013 йилга етиб олишимизда. Read the rest of this entry »\nKommentarer inaktiverade för Яшаш учун кураш йили\nХьюман Райтс Вотч: в Кыргызстане ущемляются права узбеков\nВ Кыргызстане насчитывается более 1 миллиона граждан этнических узбеков – самая большая диаспора среди многонационального народа страны. Они в основном проживают в южных областях Кыргызстана. Несмотря на то, что Конституцией Кыргызстана гарантировано равноправие независимо от национальности, происхождения, религиозных убеждений и социального статуса, этнические узбеки ущемляются в своих основополагающих правах. В частности, в праве на труд и на образование. Национализм всегда присутствовал как во взаимоотношениях на бытовом уровне, так и на государственном. После трагических событий в южных областях страны в июне 2010 года, когда был устроен самый настоящий геноцид, отношения еще более обострились. Сначала временное правительство во главе с Розой Исааковной, позже законным президентом Алмазбеком Атамбаевым и парламентом был взят курс на вытеснение узбеков из политической и экономической жизни общества. Read the rest of this entry »\nҲазрати имом-уз-замон мўғул хонлари бирла уруш қилиб босқони\nКун чиқор чиқмосида ҳазрати хон,\nБўлубон юзи қуёшдек тобон. :\nМинибон фатху зафар тавсаниго,\nСолди ўт миллату дин душманиго.\nТенгри бергон черики бор эрди,\nҲашаму хашмати бисёр эрди.\nЛек тошлоб борини илғоди ул,\nКелди уч кун аро ўн кунлик йўл.\nКелди ўн минг, киши юз минг кишидин,\nҚилмайин ваҳм мўғул сончишидин. Read the rest of this entry »\nKommentarer inaktiverade för Шайбонийнома (15)\nБутун умр биргамиз\nВаъдага вафо қилган\nФақат бўлдик иккимиз\nКелиб қанча дўст кетди\nСодиқ қолдик иккимиз\nҚанча аҳдлар бузилди\nАҳд бузмадик иккимиз\nКимга -ким суянади\nБилур фақат иккимиз Read the rest of this entry »\nБуюк маърифатпарвар адиб, аллома ва жамоат арбоби Маҳмудхўжа Беҳбудий 1875 йили Самарқанд шаҳрида муфтий оиласида дунёга келди. Зиёлилар оиласидаги муҳит ундаги адабиётга, сиёсатга, маърифатга бўлган қизиқишини тезроқ рўёбга чиқишига етаклади. Унинг отаси ислом ҳуқуқшунослиги бўйича йирик мутахассис бўлиб, бу борада кўплаб китоб ва рисолалар яратган эди. Бу ўз навбатида Маҳмудхўжага ўз таъсириги ўтказмай иложи йўқ эди. Кейинчалик бу ҳақда у ўз мақолаларидан бирида отаси таълим берган «Ҳидоя» (Ислом ҳуқуқига шарҳлар) асарининг унинг тақдирида муҳим рол ўйнаганлигини бежиз қайд этмайди.\nМаҳмудхўжа Беҳбудий адабиёт, тарих фанлари қатори сиёсатшунослик билан ҳам жиддий шуғулланади. Рўзнома ва ойпомалардан жаҳонда содир бўлаётган сиёсий воқеалар билан яқиндан танишиб боради. Read the rest of this entry »\nKommentarer inaktiverade för Беҳбудий фожиаси\nАҳвол қалай мардикор?\nАЛЛОҲ БОШНИ НИМАГА БЕРГАН ЁКИ ДЕМОКРАТИЯ БОРАСИДАГИ ҲАНГОМАЛАР\nЎзаро суҳбатлашиб турган ўзбекистонлик меҳнат муҳожирларидан “Аҳволлар қалай?” деб сўрадим. Улардан бири:\n– Демократия бўлгандан бери аҳволимиз ёмон, – деди. Суҳбатдошлар қаҳ -қаҳа отиб кулишди.\nКулганлар орасида зиёлинамо кийинган, кўзойнакли йигит ҳам бор эди. У:\n– Демократия нима ўзи? – деб савол берди.\n– Билмасам, биз томондаги газеталарда “демократияни чуқурлаштириш” ҳақида кўп ёзишади. Чуқурлашмагани шу бўлса, чуқурлашгани қанақа бўларкин, деб хавотир олиб юраман. Хар ҳолда, ҳозир бизда ишсизлик, қимматчилик, мардикорлар кўпайган, ҳатто аёллардан ҳам мардикорлар бор… Read the rest of this entry »\nKommentarer inaktiverade för Аҳвол қалай мардикор?\nҲикоя бўлмайдиган воқеалар туркумидан…\nbechoralar1Менталитетимизда халқнинг фикрлаш тамойиллари мужассам. Халқ эса жипс бирбутунлик эмас, у турли қараш-кайфиятдаги гуруҳ-қатламлардан иборат, халқ, халқ деб унинг қайси қисмини назарда тутишимиз ҳам тусмол, бўлаклаб қарамаймиз. Сайловда сайланишга талабгор одам умум бир халқни орқа қилиб, яна шу халқнинг ўзига ваъда беради. Матбуот ҳам шу, халқ фикри-муносабатини ёритаман дейди, кўп алоҳида одамларнинг мулоҳазаларини олиб чиқади, лекин шу алоҳида қарашлар ҳам халқни шафе қилиб халқнинг ўзига қаратилган бўлади, айни кимларга экани мавҳум.\nШўро замонида эса ҳокимият халқ номидан халқ манфаатлари учун айнан шу халқнинг ўзини ўзининг саробига қул қилган, ҳатто халқнинг бир қисмини отганида ҳам отилмай турган қисмига олқишлатиб (олкишлаб) қарсак урдирган… Read the rest of this entry »\nKommentarer inaktiverade för Бечорагиналар\nЯнги Дунё тафаккури\nЁзувчи қобилияти ва маҳорати унинг қанча ёзгани билан ўлчанмайди. Қобилият ўзига хос дунё ярата олиш санъатидир. Ҳақиқий ёзувчининг адабий дунёси ўз “мени” каби тугал, тўлақонли бўлади. Ёзувчи дунёси билан “мен”ни қўпол қиёслаганда тана ва юракка ўхшатиш мумкин. Бироқ бу ўхшатиш ҳам тугал эмас.\n“Мен” фақат юрак эмас, у шу дунёнинг асосчиси ва маънавий ҳокими ҳамдир. Ташқи муҳит, ташқи олам “мен”га таъсир қилиб, унда аксланади. Аммо “мен” яратган дунё — бу ташқи оламнинг шунчаки инъикоси эмас, балки у қайта ишланган, қайта яратилган дунёдир. Ташқи оламни ўзига қабул қилган “мен” уни ниҳоятда индивидуаллаштиради, ўзига бўйсундиради, унга ўз изтиробидан, азоб-уқубатидан замин яратади, ташқи оламдан ўзгача, бошқа бир дунё пайдо қилади. Ташқи олам ва бу “дунё” ўртасидаги фарқ ёзувчи маҳорати, савияси, мақсади ва идеали билан ўлчанади. Read the rest of this entry »\nKommentarer inaktiverade för Янги Дунё тафаккури\nЕб тўймаган, ялаб тўярмиди?\nҚирғизистонда 2010 йил июнь воқеалари юз беришдан аввал қирғизлар яшаётган аҳоли пунктларига масъул хизматчилар ва миллатчиларни юборган ва улар орқали “Ўзбекистондан ёрдам олган Ботиров бошлиқ ўзбеклар босиб келяпти”, деган ваҳима тарқатиб, уларни ўзбекларга қарши қўзғаган сиёсатчиларнинг кирдикорлари фош бўлиш арафасида. Чунки миллий низо ниқобидаги ўзбеклар қирғини Россиянинг гиж-гижлаши натижасида Муваққат ҳукумат томонидан амалга оширилган сиёсий авантюра эканлиги кейинги пайтда ойдинлашмоқда.\nОчиғини айтганда, томи кетган Ташиевга ўхшаган қирғизистонлик депутатлар бу ёқда турсин, ана шу мамлакатни бошқараётган сиёсатчиларнинг ҳам соғлом эканликларига шубҳа бор. Сабаби, улар мамлакатда қандай бебошликлар юз берса, ҳамон Ботировни сабабчи қилиб кўрсатишга уринмоқдалар. Read the rest of this entry »\nKommentarer inaktiverade för Еб тўймаган, ялаб тўярмиди?\nҲазрати имом-уз-замон ва халифат-ур-раҳмон Хоникахон била Алачахоннинг элчисини олиб Мўғулистонға черик тортқони\nДостоне эшит эмди хондин,\nЯъни ул подшаҳи даврондин,\nМўғул ул сўз била ҳазрати хон,\nТилабон нусрату фатҳи яздон,\nМинди давлат отиға шоҳона,\nСурди ул подшоҳи фарзона.\nЧун Кўҳак суйидин ўтти ул шоҳ,\nЕтти ул элчи деган нома сиёҳ.\nХонларининг сўзини арз этти,\nАрз зтиб сулҳ сўзига етти. Read the rest of this entry »\nKommentarer inaktiverade för Шайбонийнома (14)\nЁдгор Обид ҳақида\nЁдгор Обидни тахминан 30 йилдан бери, у Ўзбекистон ёзувчилар уюшмасида ишлаган пайтларидан биламан. Ўша пайтлари ҳам ҳозиргидай, камсуқум, камтар ва ҳокисор Инсон эди. Абдулла Орипов ўзининг “Ижроком уй бермиш,кўзларингда ёш”,деб бошланадиган шеърини Ёдгор Обидга бағишлагани бежиз эмас. Назаримда у уйланиб, бола чақали бўлганда ҳам ўз шахсий уйига эга эмасди. 70 йилларда у ўз уйига эга бўлди ва биринчи шеърий тўплами дунё юзини кўрди. Ўшанда “ҳа, энди, силлиққина ёзадиган, ижтимоий муаммоларни шеърга солмайдиган бир шоир эканда”,деб ўйлаганман. Аммо шу хил силлиқ шеърлардан ҳам шўро танқидчиси (Иброҳим Ғафуров) ҳар хил камчиликлар топгани ёдимда. Энди билсам, Ёдгор Обиднинг ҳамма дарди ичида экан, юрагини тўла ифода этолмай юрган экан… Read the rest of this entry »\nKommentarer inaktiverade för Ёдгор Обид ҳақида


Босма ҳақида — У ким, бу нима — QOMUS.INFO\nQOMUS.INFO > Б ҳарфи > БОСМА\nБОСМА — 1) каштадўзликяа чок тури. Мато устига ипни тўғри ёки қия тўшаб, устидан 3 мм ли қия чоклар б-н тикиб чиқилади. Бунда ип аввал ўнгдан чапга тўшалиб, устидан чапдан ўнгта томон чок бостириб матога мустаҳкамланиб чиқилади; шу тариқа мато юзаси сидирға қопланади. Босма чокининг ташқи кўринишдан бирбиридан фарқ қиладиган бир неча хиллари (кандахаёл, чиндахаёл ва б.) бор. Йирик кашталар (палак, сўзана, чойшаб, кирпеч ва б.) ва нақш гулларини яхлит кашта билан тўлдириш мақсадида юзага келган. Тошкент, Бухоро, Шаҳрисабз, Самарқанд ва б. да «дол» деб аталади;\n2) кулолликда буюмларни безашда (ёғоч ёки резинка, қадимда қовоқ, турп, сабзи ва б. дан юддуз, дойра, нуқта шаклида ўйиб тайёрланган), матога гул босишда (ёғоч) қўлланиладиган гул қолиплар ёрдамида туширилади;\n3) заргарликда қолипаки усулида ясалган ёки безалган буюмлар; 4) арақи кўринишидаги ингичка ва юпқа тахтачалар; меъморий безакда тахталар чокини беркитиш учун қўлланилади. Юзаси ўйма ва бўяма нақшлар билан безатилиши мумкин; часпакнинг бир тури.


Афғонистон шимолида толиблар фаоллашмоқда\nТожикистон Мудофаа вазирлиги расмийлари сўнгги пайтларда Афғонистон шимолидаги беқарорлик туфайли толибларнинг минтақага кириб келиши эҳтимоли кучайганини таъкидламоқдалар.\n24 сентябр куни Тожикистонда бошланган рус-тожик ҳарбийлари қўшма машқларидан мақсад ҳам айнан Афғонистондан кириб келиши мумкин бўлган террорчиларга қарши тайёргарлик эканини таъкидланмоқда.\nЎтган ҳафта тожикистонлик журналистларга интервью берган мамлакат Мудофаа вазири ўринбосари Рамил Надиров ҳақиқатан ҳам толиблар гуруҳининг Тожикистон тупроғига кириш эҳтимоли мавжудлигини таъкидлаган эди.\n- НАТО кучлари ва Афғонистон ҳарбийларининг толиблар ва Ал-Қоида гуруҳларига қарши Афғонистондаги амалиётлари ортидан Толибон жангариларининг афғон-тожик чегарасини кесиб ўтиши эҳтимолдан холи эмас.\nАлбатта, Тожикистон чегараларига яқин масофада, яъни Афғонистон шимолида толибларга қарши операцияларнинг ўтказилаётгани бизни бефарқ қолдира олмайди. Чунки зарбалардан омон қолиш ниятида бўлган тарқоқ гуруҳлар чегара чизиқларини кесиб ўтишга уринишлари мумкин ва биз буни назардан соқит қилолмаймиз. Шуни эътиборга олган ҳолда, Тожикистон ҳарбийлари Россия ҳарбийлари билан келгуси ҳафтада биргаликдаги машқлар ўтказишни режалаштирган, деган эди 18 сентябр куни Рамил Надиров.\nТожикистон Мудофаа вазирлиги матбуот хизматидан олинган маълумотларга кўра, бугун Лоҳур ҳарбий полигонида Россия-Тожикистон қўшма ҳарбий машғулотларига старт берилган. Унда тожикистонлик ҳарбийлар билан бир қаторда Россия 201-ҳарбий базасининг 500 та ҳарбийси, Россия базасига тегишли танк ва вертолётлар, оғир артиллерия қатнашаётгани айтилмоқда.\nТолибон ва унга хайрихоҳ кучлар Афғонистон шимолида фаоллашиб қолганини афғон расмийлари ҳам эътироф этмоқдалар.\nЖумладан, Афганистан.Ру сайтининг 23 сентябр куни хабар қилишича, юқори мартабали афғон ҳарбийси Мустафа Патанг сўнгги пайтларда марҳум Байтуллоҳ Мақсуд гуруҳи ва Ўзбекистон исломий ҳаракати раҳбари Тоҳир Йўлдошга эргашган юзлаб жангариларнинг Афғонистон-Покистон чегара ҳудудларидан Афғонистон шимолий қисмига ўтишаётганини маълум қилган.\nАфғонистонлик генерал тахминича, ўзбеклар, тожиклар, қозоқлар ва бошқа миллат вакилларидан иборат толиблар гуруҳи Марказий Осиё давлатлари, жумладан, Ўзбекистон ва Тожикистон ҳудудига ҳам ўтиши ҳамда бу мамлакатларда беқарорлик келтириб чиқариши мумкин.\nТолибон раҳбари Мулла Муҳаммад Умар Рамазон ойи якуни муносабати билан мурожаатида “агар Марказий Осиё давлатлари америкаликларга ноҳарбий юклар транзитида ёрдам қўлини чўзмасалар, бу мамлакатларга ҳужум қилиш унинг режасига кирмаслиги” ҳақида баёнот берди. Мулла Умар толиблар ўз қўшниларига ёмонлик тиламаслиги қайд этаркан, қўшниларини Афғонистонда толиблар эътибори ортишидан хавотирга тушмасликка даъват қилган эди.\nБироқ маҳаллий таҳлилчилар толибларни ҳали ҳам минтақадаги барқарорликка таҳдид солиши мумкин бўлган реал куч сифатида эътироф этадилар.\nАфғоншунослар миллий анжумани раҳбари Қосимшоҳ Искандаров толиблар раҳнамоси Мулла Умар истаган чоғида ҳам толиблар тарқоқ гуруҳларининг минтақадаги барқарорликка хавф солмаслигига кафолат беролмаслигини таъкидлайди. Искандаровга кўра, толиблар сафида жанг қилаётган собиқ марказий осиёликларнинг нишони Амударё бўйидаги мамлакатлардир.\n- Толиблар билан бирга бўлган гуруҳлар орасида Ўзбекистон исломий ҳаракати аъзолари, чечен, доғистонлик, хитойлик, қозоқ, тожик, ўзбек ва бошқа миллат вакиллари бор. Улар фақат толибларга ёрдам учун у ерда туришгани йўқ. Уларнинг асл мақсади, эртами-кечми, Марказий Осиёга қайтиш ва минтақа мамлакатлари тузумига қарши курашишдир. Ва агар тарқоқ гуруҳлар бу томонларга ўтса, табиийки, бу минтақа давлатлари хавфсизлигини савол остига қўйиши ва барқарорликни издан чиқариши мумкин, дейди мустақил таҳлилчи.\nИскандаров фикрича, агар толибон жангарилари ва уларга хайрихоҳ кучлар Марказий Осиё ҳудудларига ўтсалар, шу йилнинг баҳор ва ёз ойларида Ўзбекистоннинг Хонободи ва Тожикистоннинг Тавилдарасида содир бўлган каби воқеалар яна такрорланиши мумкин.\nТаҳлилчига кўра, Марказий Осиё давлатлари, хусусан, Афғонистонга қўшни ён қўшни бўлган Тожикистон ҳукумати террорчиларнинг Афғонистондан ўз ҳудудига ўтиши олдини олиш учун жиддийроқ чоралар кўриши зарур.


“Amirsoy” замонавий тоғ-чанғи курорти очилишига бағишланган матбуот анжумани бўлиб ўтди — Review.uz\n“Amirsoy” замонавий тоғ-чанғи курорти очилишига бағишланган матбуот анжумани бўлиб ўтди\nАнжуманда Ўзбекистон Республикаси Бош вазир ўринбосари Азиз Абдуҳакимов, “PGI management” компанияси (Андорра) директори Томас Тор-Йенсен ва “Amirsoy” МЧЖ ҚК бош директори ўринбосари Валерий Ким иштирок этишди\n“Amirsoy” замонавий тоғ-чанғи курорти очилишига бағишланган матбуот анжумани бўлиб ўтди. Анжуманда Ўзбекистон Республикаси Бош вазир ўринбосари Азиз Абдуҳакимов, “PGI management” компанияси (Андорра) директори Томас Тор-Йенсен ва “Amirsoy” МЧЖ ҚК бош директори ўринбосари Валерий Ким иштирок этишди.\nТадбир доирасида Тошкент вилояти Бўстонлиқ туманида “Amirsoy” тоғ-чанғи комплекси лойиҳаси амалга оширилиши бўйича батафсил маълумот берилди. Томас Тор-Йенсен ўз навбатида тоғ-чанғи трассалари ва дор йўллари қурилишида энг илғор ва инновацион технологиялар қўлланилганини таъкидлади. “Amirsoy” Қўшма корхонаси бош директори ўринбосари В.Ким эса жорий йилнинг 21 декабрида бўлиб ўтадиган очилиш маросимига тайёргарлик ишлари тўғрисида сўзлаб берди. Матбуот анжуманида маълум қилинишича лойиҳа икки босқичда амалга оширилади.\nШу ўринда, Ҳукуматнинг 2017 йил 14 сентябрдаги Фармойишига мувофиқ Тошкент вилояти Бўстонлиқ туманидаги “Чимён” курорт-дам олиш зонасининг туристик салоҳиятидан самарали фойдаланиш ва янада ривожлантириш, маҳаллий ва хорижий туристларни ҳудуднинг ноёб табиати ва тоғ ландшафти билан кенг таништириш, шунингдек, халқаро даражадаги тоғ-чанғи курортини қуриш лойиҳасини амалга ошириш белгиланганини алоҳида таъкидлаш жоиз. “Amirsoy” тоғ-чанғи курорти 892 гектар майдонда жойлашган бўлиб, 580 ўринга мўлжалланган. Лойиҳа бўйича 300 янги иш ўрни яратилиши кўзда тутилган. Унинг умумий қиймати 100,0 млн. АҚШ долларини ташкил қилади. Лойиҳанинг биринчи босқичи 2019 йилнинг IV чорагида, иккинчи босқичи эса 2022 йилнинг III чорагида тугалланиши режалаштирилган. “Amirsoy” тоғ-чанғи курорти – Ўзбекистонда қурилаётдаги энг йирик ва кутилган туристик объектлардан бири. Лойиҳа мамлакатимиздаги биринчи замонавий тоғ-чанғи курорти бўлиб, унда мижозларга қулай, хавфсиз ва сифатли, жаҳон талаблари даражасида хизмат кўрсатилади.\nҚишки дам олиш маскани умумий ҳисобда узунлиги 3 км. дан ортиқ 2 та осма дор йўли ва жами 10 км. бўлган турли мураккабликдаги 8 та тоғ-чанғи трассаларига эга. Бундан ташқари, тоғ-чанғи курортида қиш мавсуми учун умумий узунлиги 21,93 км.бўлган дор йўли мавжуд бўлиб, унинг ўтказувчанлик қобилияти соатига 2400 кишини ташкил қилади. Дор йўли Aвстриянинг “Doppelmayr Seibahnen GmbH” компанияси томонидан қурилган бўлиб, унда турли мураккабликдаги 28 та релефли трасса мавжуд. Курортда замон талабларига тўла мос келадиган инфратузилма ҳамда сервис хизмати йўлга қўйилади. Ушбу ҳудудда Аргентина, Испания ва Дания мутахассислари назорати остида турли мураккабликдаги 15 км. узунликдан иборат тоғ-чанғи йўллари қурилди. Уларнинг 4 таси курортнинг энг юқори нуқтасидан бошланади, энг узун трасса эса 3550 метрни ташкил қилади. Бошланғич чанғи учувчилар учун махсус ҳудуд қурилган бўлиб, унда 5 та конвейер типидаги юқорига ҳаракатланувчи лифтлар мавжуд. Шунингдек, “шале” услубидаги 40 та ёғоч уй, 3 та ресторан, спорт мактаби, тоғ чанғиси ва бошқа ускуналарни ижарага олиш нуқталарини ўз ичига олган кўп тармоқли марказ ҳамда вертолет майдончаси қурилди. Ушбу ҳудуд яқинида тюбинг, пиёда саёҳатлар, қорда юриш учун махсус турлар, чана ва квадроциклда учишни ўз ичига олган кўнгилочар зона ва махсус болалар майдончаси ташкил этилган. “Биз ушбу курорт қурилишига энг сўнгги замонавий технологияларни жалб қилганмиз, қолаверса, қурилиш ишлари ҳам барча хавфсизлик қоидаларига мувофиқ равишда олиб борилмоқда. Дам олиш маскани Европа талаблари даражасидаги курортлардан бирига айланишига ишончим комил. Курортнинг яна бир қулайлиги шундаки, у Тошкент шаҳри ҳамда халқаро аэропортига яқин ҳудудда жойлашган”, - дейди Томас Тор-Йенсен.\n03.09.2020 10:29 396\n11.09.2020 10:38 348


12:39 23.12.2020 (Янгиланган 12:45 23.12.2020)\n“Яшил рўйхат”га кирувчи Ўзбекистон сайёҳлари 24 декабрдан бошлаб икки ҳафталик карантиндан озод қилинади.\nТОШКЕНТ, 23 дек — Sputnik. Абу-Даби 24 декабрдан коронавирус пандемияси сабаб киритилган айрим чекловларни бекор қилади. Бу ҳақда РИА Новости хабар қилмоқда.\n“Яшил рўйхат”га кирувчи Ўзбекистон, Тожикистон, Саудия Арабистони, Хитой, Гонгонг, Сингапур ва бошқа давлат сайёҳлари икки ҳафталик карантиндан озод қилинади. Ҳукумат бу рўйхатни ҳар икки ҳафта янгилаб боради. Ушбу рўйхатда бўлмаган давлат фуқаролари 10 кунгача карантинда бўлишлари шарт.\nШу билан бирга, барча сайёҳлар амирликка кириш учун 96 соатдан ошмаган вақт ичида топширилган манфий ПЗР-тест тақдим қилишлари талаб этилади. Бундан ташқари, Абу-Дабига етиб келгандан кейин ҳам тест топшириш керак. Агарда мамлакатда узоқроқ вақт ушланиб қолинса, 6 ва 12-кунлар коронавирусга тест топшириш зарур.\nБирлашган Араб Амирликларида пандемия бошлангандан буён 195,8 мингдан зиёд касалланиш ҳолати қайд қилинган. Шулардан 170 мингдан зиёди тузалиб кетишга муваффақ бўлган.\nАбу-Даби, туризм, сайёҳлар, коронавирус, БАА


Ўтган ҳафтада Тошкентда бўлиб қайтган Германия парламенти делегацияси вакиллари Ўзбекистонда инсон ҳуқуқлари вазияти сўнгги бир йилда янада ёмонлашган, деган хулосага келди\n20 январ 2021, Тошкент вақти: 12:49\nБундестаг вакилларининг Тошкентга сафаридан 10 кун аввал Германия Ташқи ишлар вазирлиги делегацияси ҳам Ўзбекистонга келиб кетган эди. Берлин дипломатлари ўз диққатини, асосан, Тошкент билан мулоқотни тиклаш масалаларига қаратган бўлса, Бундестаг делегацияси Ўзбекистондаги инсон ҳуқуқлари билан боғлиқ вазиятни ўрганишни мақсад қилди.\nБундестагнинг инсон ҳуқуқлари қўмитаси вакилларидан иборат гуруҳ мамлакатдаги бугунги вазият Германия, қолаверса, Европа Иттифоқи билан Ўзбекистон ўртасида мулоқотни қайта тиклаш имкониятларини берадими, деган саволга жавоб излашга ҳаракат қилди.\nКуни-кеча Тошкентдан қайтган Бундестаг делегацияси аъзоси Фолькер Бекк “Ўзбекистонда инсон ҳуқуқларига оид вазият жуда мушкул”, - деган таассурот билан қайтганини билдирди.\n“Ҳукумат ҳузурида инсон ҳуқуқларини ҳимоя қилувчи бир қанча ташкилот бўлишига қарамай, Тошкент режимининг ўзи инсон ҳуқуқларини ё назарига илмайди ёки қўпол равишда поймол этади. Ўзбекистон ҳукумати билан бу масалада мулоқот қилиш жуда қийин, чунки улар барча саволарга Ўзбекистоннинг ёш давлат экани, мустақиллик эълон қилинганига эндигина 15 йил бўлгани ва демократияга эришиш даврини бошдан кечираётгани ҳақидаги баҳона билан жавоб беради. Лекин мустақиллик жиҳатидан ёши Ўзбекистон билан тенг бўлган бошқа давлатлардан инсон ҳуқуқлари вазияти бир чандон яхшилигини Тошкент эшитишни хоҳламайди”, - дейди Ф.Бекк.\nГермания парламенти вакиллари Тошкентга сафари чоғида Ўзбекистон расмийларидан ташқари маҳаллий инсон ҳуқуқлари ҳимоячилари билан ҳам учрашди. Ўзбекистонлик инсон ҳуқуқлари фаоллари сўнгги бир йил ичида мамлакатдаги вазият жуда кескинлашганини ва кундан-кунга ёмонлашиб бораётганини гапириб берган.\nБундестаг вакилларининг Тошкентга ташрифи расмий Берлин учун бироз ноқулай пайтга тўғри келди.\nКеласи ойда Андижон воқеаларидан кейин расмий Тошкентга нисбатан ЕИ томонидан жорий этилган жазо санкциялари муддати тугайди. Ноябрнинг ўрталарида Европа комиссияси бу санкцияларни кучда қолдириш ёки бекор қилиш масаласини ҳал этади. Брюссел ва Берлиндаги манбаларнинг айтишича, Германия Еврокомиссиянинг бошқа аъзолари орасида Тошкентга нисбатан санкцияларни бекор қилиш ғоясини илгари сурмоқда.\nФолькер Бекк эса Ўзбекистон сафаридан кейин Тошкентга нисбатан жорий этилган санкциялар кучда қолиши керак, деган хулосага келганини айтади.\n“Делегациямиз Тошкент сафаридан кейин ёзаётган ҳисоботида бу масалани кўтариш ниятида. Шахсий фикримча, инсон ҳуқуқлари вазияти аянчлилигича қолаётгани боис, санкцияларни бекор қилишга етарли асослар йўқ. Германия ҳукумати Ўзбекистон билан мулоқот ўрнатиш ғоясини илгари сурмоқда, лекин мулоқот натижа бермаса, бу мулоқотнинг самараси ҳақида ўйлаб кўриш керак. Мулоқот аниқ натижаларни бериши керак, Ўзбекистон мисолида эса бундай натижаларни кўрмаяпман”, - деди немис депутати.\nБерлиндаги Германия ташқи алоқалар кенгаши мутахассиси, минтақашунос Александар Раҳр шу ойнинг бошида “Озодлик”ка берган интервьюсида ЕИнинг келажакда Ўзбекистон ва умуман Марказий Осиё давлатларига муносабати мутлақ прагматик манфаатларга асосланишини айтган эди.\n“Бугун ЕИда энергия ресурсларига бўлган эҳтиёж ҳар қачонгидан ортиб бормоқда. Европаликлар Марказий Осиё, жумладан, Ўзбекистонни, биринчи навбатда, энергия бойликларининг манбаси сифатида кўради. Шунинг учун бундан кейин Ўзбекистон каби мамалкатлар билан иқтисодий алоқалар ЕИ учун устивор масалага айланди. Бу вазиятда эса Каримов ҳукуматидек режим билан мулоқот қилишда инсон ҳуқуқлари ва демократия борасидаги гаплар эсдан чиқарилишини башорат қилиш мумкин. Шунинг учун Ўзбекистонга нисбатан сакнциялар сақланиб қолишига ишонишим қийин”, - деганди А.Раҳр.\nБошқа кузатувчилар Берлиннинг Тошкентга нисбатан тутган юмшоқ позициясини Термиздаги немис ҳарбий базаси билан боғлайди.\n“Германия ўзининг Термиздаги базасини сақлаб қолишни истайди, чунки бу база улар учун ўта муҳимдир. Бунинг боиси, Иккинчи жаҳон уришидан кейин конституция бўйича Германия ўз қўшинларини хорижга юбора олмас эди. Германия ўз конституциясининг ана шу бандини ўзгартиргандан сўнг немис қўшинлари биринчи марта мамлакатдан ташқарига, Термиздаги базага жойлаштирилди. Шунинг учун бу база улар учун амалийдан кўра рамзий жиҳатдан жуда муҳимдир”, - дейди Буюк Британиянинг Ўзбекистондаги собиқ элчиси Крейг Мюррей.\nАндижон воқеаларидан кейин ЕИ томонидан расмий Тошкентга нисбатан жорий қилинган санкциялар тақдири келаси ой ўрталарида ҳал этилади.\nФ.Бекк ЕИнинг етакчи давлатларидан бири бўлмиш Германиядек давлат ўзининг прагматик ёки бошқа сиёсий манфаатларини инсон ҳуқуқлари масалаларидан устун қўймаслиги лозимлигини таъкидлайди.\n“Германия ўзининг сиёсий манфаатларини устун қўяётгани, хусусан, Термиздаги ҳарбий базага оид танқидлардан хабарим бор. Мен Германия ҳокимиятидаги коалиция аъзоси эмасман, лекин шахсий фикрим, ҳеч қандай манфаат Германияни ўз позициясини аниқ изҳор этишдан тўхтатмаслиги керак. Агар Ўзбекистон ҳукумати инсон ҳуқуқлари борасида амалий ўзгаришларга тайёр эмас экан, бундан тегишли хулоса чиқрмоғимиз шарт”, - дейди Ф.Бекк.


Мўъжиза бўлмади. "Барселона" ўзида "Манчестер Юнайтед"ни тор-мор келтирди. Шарҳ, статистика ва видео\nЕвропа Чемпионлар лигасининг 1/4 финал жавоб баҳсидан ўрин олган "Барселона" – "Манчестер Юнайтед" учрашуви ўз ниҳоясига етди. "Камп Ноу"да бўлиб ўтган баҳсда мезбонлар йирик ҳисобдаги ғалабани қўлга киритишди.\nЎйин кутилганидек майдон эгаларининг тотал устунлигида бошланди, каталонлар 16-дақиқага келиб ҳисобни очишди. Эшли Янгнинг қанотдаги хатосидан сўнг Лионель Месси тўпни эгаллаб олди ва марказ томон юриб дарвозани аниқ нишонга олди.\nОрадан кўп ўтмай мезбонлар иккинчи голни уришди, яна ҳимоядаги палапартишликдан сўнг Месси тўпни қабул қилиб олди ва ўша нуқтадан дарвоза томон кучсиз зарба йўллади, мазкур зарбани кутилмаганда Давид Де Хеа ушлаб қола олмади.\nТанаффусга қадар манкунианларда бир-иккита вазиятлар бўлди, бироқ майдон эгалари дарвозаси даҳлсиз қолди. 61-дақиқада ҳисоб йирик кўринишга келди. Хорди Альбанинг узатмасидан сўнг Филиппе Коутиньо яна узоқ масофадан Де Хеани доғда қолдирди.\nҚолган дақиқаларда мезбонлар ҳимояни мустахкам ушлашди ва рақибга ҳеч қандай имконият қолдиришмади.\nШу тариқа, “Барселона” мусобақанинг ярим финалига йўл олди ва у ерда "Ливерпуль" - "Порту" жуфтлиги ғолиби билан куч синашади.\nБарселона Испания – Манчестер Юнайтед Англия 3:0 (2:0, 1:0)\nГоллар: 1:0 – 16 Месси, 2:0 – 20 Месси, 3:0 – 61 Коутиньо.\nМанчестер Юнайтед – Де Хеа, Смоллинг, Янг, Джонс, Линделеф, Лингард (Санчес, 80), Фред, Погба, Мактомини, Марсьяль (Диогу Далот, 65), Рэшфорд (Лукаку, 73).\nОгоҳлантириш: Суарес (77).\nДастлабки ўйин – 1:0.\n"Барселона" – "Манчестер Юнайтед" статистикаси:\nДе Хеанинг қўпол хатосидан кейин юзага келган голни томоша қилинг:\n"Интер" Икардини ЕЧЛ қайдномасига киритмайди. Ҳуқуқий муаммолар бўлмаслиги учун клуб уни машғулотларга қўйган\nВаран 1/4 финал босқичига чиқиш ҳақида: "Реал"да ҳамма нарсани иложи бор. 10 карра иштиёқ билан майдонга тушамиз\nМаттейс де Лигт: "Тоттенхэм"ни иккинчи навли жамоа дейишганди


ЎЗБЕКИСТОН РЕСПУБЛИКАСИ ОЛИЙ СУДИТАДБИРКОРНИ 22 МИНГ АҚШ ДОЛЛАРИГА ТУШИРГАН ФИРИБГАРНИ СУД НЕГА ОЗОДЛИККА ЧИҚАРДИ? from\nТАДБИРКОРНИ 22 МИНГ АҚШ ДОЛЛАРИГА ТУШИРГАН ФИРИБГАРНИ СУД НЕГА ОЗОДЛИККА ЧИҚАРДИ?\nЖиноят ишлари бўйича Навоий шаҳар судининг 2018 йил 4 декабрдаги ҳукмига кўра, О. Очилов (исм-фамилиялар ўзгартирилган) содир қилган фирибгарлик жинояти учун 8 йил 2 ой муддатга озодликдан маҳрум қилинган.\nО. Очилов илгари худди шу каби жиноятни содир қилгани учун судланган.\nУ танишлари ва атрофдагиларга тендер ким ошди савдоси орқали ер-жой олишда ёрдам беришига ишонтирган.\nХусусан, таниши Анвар ва Жамшид исмли шахслар орқали Навоий шаҳрида қурилиш объектлари билан шуғулланувчи тадбиркор М. Олимов билан танишиб, унга Навоий шаҳар ҳудудида кўп қаватли уй-жой қуриш учун Тошкентдан тендер ким ошди савдоси орқали ер-жой олиб беришга ишонтиради. Олинадиган жой учун экологияга, ер майдони учун архитектурага, смета харажатларига, давлат божига, ҳокимиятни захира ер фонди ва шунга ўхшаш тўловлар учун 180 000 000 сўм пул тўланиши кераклигини айтади. Тендер ким ошди савдосида қатнашиб, жойни олганидан сўнг ҳужжатларни Республика архитектура бошқармаси ва бошқа ташкилотлардан расмийлаштириб, Навоий шаҳар ҳокимига юборишга ваъда қилади.\nШу тариқа 2018 йилнинг апрель ойида Навоий шаҳрига келиб, М. Олимовдан 180 000 000 сўмга ҳисоблаб, 22 000 АҚШ долларини фирибгарлик йўли билан қўлга киритади. 1 ой муддат ичида қурилишни бошлаши учун рухсат берилишини айтиб, С. Бекназаровга ҳеч қандай ер-жой учун ҳужжат расмийлаштирмасдан қўлга киритган пулларни ўзининг эҳтиёжлари учун ишлатиб юборган.\nСудланган О. Очилов ва унинг адвокати апелляция шикоятида судлов ҳайъати томонидан айби ўз тасдиғини топмаган бўлса-да, унга нисбатан айблов ҳукми чиқарилгани, О. Очиловнинг ҳаракатларида фирибгарлик жиноятининг аломатлари йўқлиги ҳақида важлар келтириб, суд ҳукмини бекор қилишни ва оқлов ҳукми чиқаришни сўраган.\nБироқ, судлов ҳайъати, О. Очиловнинг ушбу важларини танқидий баҳолаб, жавобгарликдан қутулиб қолиш, етказилган зарарни қопламаслик мақсадида судни чалғитиш учун ўйлаб топилган важ деб ҳисоблади.\nБоиси жабрланувчи М. Олимовга апелляция инстанцияси судида О. Очиловнинг яқин қариндошлари томонидан суд ҳукмида кўрсатилган 22 000 АҚШ доллари миқдоридаги зарар суммаси тўлиқ қоплаб берилган ва М. Олимовнинг ҳеч қандай даъвоси йўқлиги, унга нисбатан тазйиқ бўлмагани ҳақида маълум қилган.\nЮқоридагиларга асосан судлов ҳайъати, 2019 йилнинг 20 февраль куни суд ҳукмини ўзгартириб, юқорида қайд қилинган Қонун ва Пленум қарори талабларидан келиб чиқиб, О. Очиловга 13 865 320 сўм жарима жазоси тайинлади.


Соғлиқни сақлаш вазири ўринбосари президентга 4та таклиф билан чиқди\nЭмлаш ҳамширалари тизимга қайтарилиши, шифохоналарда болалар ва катталар блоклари ажратилиши кутилмоқда.\nПрезидент Шавкат Мирзиёев 6 ноябрь куни соғлиқни сақлаш масалаларига бағишлаб ўтказилган селекторда вазир ўринбосари Элмира Боситхоновадан тизимдаги муаммолар ҳақида сўради, деб хабар бермоқда Kun.uz мухбири.\nБоситхонова президент саволига жавобан қуйидаги 4та асосий таклифни билдирди ва улар давлат раҳбари томонидан маъқулланди:\n1. Шифохоналарда катталар ва болалар блокини ажратиш. «Марказий ва оилавий поликлиникаларда катталар ва болаларнинг битта хонада ҳамда битта шифокор томонидан умумий ҳолда қабул қилиниши турли муаммоларга сабаб бўлиб келмоқда», – дейди вазир ўринбосари.\n2. Эмлаш ҳамширалари штатини тиклаш. «Ўтган йиллар давомида тиббиёт тизимидаги қилинган айрим нотўғри ислоҳотлар натижасида поликлиникалардаги эмлаш ҳамширалари штати қисқартириб ташланди ёки умуман йўқ қилинди. Вакцинация масаласи ва миллат саломатлигини сақлаш қанчалик муҳимлигини инобатга олган ҳолда, поликлиникаларда эмлаш ҳамширалари штатини тиклаб, амбулатор тизимга қайтариш лозим».\n3. Янги кардиоревматология шифохонасини қуриш. «Тошкент шаҳри Шайхонтоҳур туманидаги Болалар кардиоревматология шифохонасининг бугунги кун талабларига умуман жавоб бермай қолгани, шифохонадаги ўринлар сонининг даволанувчилар сонидан бир неча баробар камлиги боис, замонавий ва кўп ўринли кардиоревматология шифохонасига эҳтиёж сезилмоқда».\n4. Янги Ларингит марказини қуриш. «Тошкент шаҳридаги Ларингит маркази шифохонасида ҳар йили 11 мингдан ортиқ бемор даволанади. Аммо шифохона биносининг ўта эскиргани ҳамда даволаш жиҳозларининг етишмаслиги беморларнинг ҳақли ва доимий эътирозларига сабаб бўлмоқда. Шуларни инобатга олган ҳолда, шифохона ўрнида янгидан Ларингит маркази қуриш мақсадга мувофиқ».\nДавлат раҳбари ушбу таклифларни қўллаб-қувватлади ва мутасаддиларга тегишли топшириқлар берди.\nВазир ўринбосари йиғилишдан кейин Kun.uz мухбири билан суҳбатда, бошқа давлат органларидан ўз таклифлари бўйича амалий иш кутишини ва бу борада ижро механизми ишлаб кетса, тизимда ечилмай келаётган кўплаб муаммолар ҳал қилинишини таъкидлаб ўтди.\nЎзбекистондаги барча тиббиёт ташкилотлари ва дорихоналар мажбурий тартибда ягона платформага уланади\n15:03 / 22.02.2021\nТошкентда тез ёрдам ходимлари калтакланиши бўйича жиноят иши очилди\n20:31 / 20.02.2021\nТошкентда икки нафар «Тез ёрдам» ходими тажовузга учраб, реанимацияга ётқизилди\n18:57 / 20.02.2021\n«Тез тиббий ёрдамнинг хонадонларга бир марта бориб-келиши ўртача 150 минг сўмга тушади» — вазир ўринбосари


ЎзА - Бундай муносабатга ҳақли эмасмиз!\nБундай муносабатга ҳақли эмасмиз!\nОна тилим – олтин бешигим\nҚайсики тил мавжуд экан, ўша тилда сўзлашувчи халқ ҳам яшайди. Яъни, она тили ёки бирор миллатнинг тили ихтиро қилинмайди, ўйлаб топилмайди. Балки халқ томонидан тарихий тараққиёт давомида яратилади ва ривожлантирилади.\nБиз буюк Турон халқимиз. Тарихимиз, маданиятимиз, қадриятларимиз, жумладан, она тилимиз – ўзбек тили ҳам буюк. Лекин тилимизнинг бой, азалий ва абадий эканига етарли баҳо беролмаган шўро олимлари унинг тарихини яқин ўтмишдан излади. Ўзбек тили бўйича олиб борилган тадқиқотларда ҳам унинг илдизи ва жаҳон тиллари орасидаги аҳамияти ҳақида кўнгилдагидек натижаларга эриша олинмади.\nБиз она тилимизга қайтдик\nИстиқлол туфайли миллий маънавиятимиз тикланди. Тилимиз, динимиз қайтди. Урф-одат ва анъаналаримиз янада мустаҳкамланди. Халқимизнинг онгу тафаккурида эврилишлар юз берди. Ўзлигимизни англай бошладик. Тарихий хотирамиз тикланди, келажагимизни ўзимиз белгилайдиган, юксак марраларни орзу қилиб, унга дадил интила оладиган дунёқарашга эга бўлдик. Қаранг, биз биргина мустақиллик туфайли нафақат ўз она заминимизни, балки бошқа жуда кўп маънавий бойликларимизни қайта топдик. Энг асосийси, биз она тилимизга қайтдик.\nФақат ўзимизга мос ва хос\nЯхши биламиз, маънавиятни шакллантирадиган асосий омиллар қаторида она тили ҳам бор. Зеро, эзгу фазилатлар ҳам инсон қалбига, аввало, она алласи, она тилининг бетакрор жозибаси билан сингади.\nЎзбек боласига ўзбекча сўзлар билан тарбия берилса, ўзбекона қадриятлар, фазилатлар сингдирилса, у ўзбекча фикр юрита бошлайди. Бу – ўзбекона дунёқараш дейилади. Масалан, немис боласи немисча, итальян бола итальянча, корейс боласи корейсча фикр юритади. Уларни камситмаган ҳолда айтиш керакки, ўзбек фарзандларидагидек маънавиятни, ахлоқ-одоб ва тарбияни бошқа халқларда учратиш жуда қийин.\nНима учун? Чунки уларда ўзбекона фазилатлар гулдастаси йўқ. Бизда фақат ўзбек тилида юритиладиган ва бошқа тилларда муқобили бўлмаган шундай тарбиявий тушунчалар борки, улар миллатимиз маънавий ҳаётида муҳим аҳамият касб этади. Масалан, меҳр-оқибат, меҳр-шафқат ва қадр-қиммат каби сўзларни шунчаки қайсидир тилга таржима қилиш мумкиндир, аммо овора бўлманг, барибир, ҳеч қачон ўзбек тилидагидек руҳ бермайди.\n– Сўз миллий хусусиятга эга, – деб ёзади педагогика фанлари доктори Муҳаммаджон Қуронов. – Эшитилган, ўқилган сўз маъноси тингловчи, ўқувчи тушунадиган тилда бўлсагина, у хатти-ҳаракатга, туйғуларга таъсир қилиб, миллий маданий муҳитни тушунишга, унга мослашишга хизмат қилади. Агар сўз ва унинг миллий маъноси, моҳияти тушунарсиз бўлса, у ўқувчига таъсир кўрсата олмайди ва тингловчи, ўқувчи учун маъносиз товуш бўлиб қолаверади.\nҲақиқатан ҳам, одам ўзи тушунмайдиган сўздан таъсирланмайди, ўз хатти-ҳаракатини ўзгартирмайди. Ўзбек тарбияси мазмунидан жой олиб, ўзаро муносабатларда намоён қилиниши лозим бўлган инсоний фазилатларни ифодаловчи сўз – сигналлар мавжуд. Масалан, бир вақтлар “тавозе”, “ибо”, “ҳаё”, “виждон”, “меҳр-оқибат” ва бошқа шу каби сўзлар фаол қўлланилгани миллий маънавиятимизнинг юксак чўққига кўтарилганидан далолат беради. Лекин халқимиз тарихининг кейинги асрларида содир бўлган мустамлакачилик, миллий фазилатларнинг “қолоқлик”, “маданиятсизлик кўрсаткичи”, “эскилик сарқити” дея қадрсизланиши юқоридаги тушунчаларни ўзбек мактаби дарсликлари матнидан сиқиб чиқарди. Натижада миллий фазилатлар ўқувчиларнинг иккинчи сигналлар системасига киритилмагани туфайли бошқа тилдаги сўздек, тушунарсиз қолаверди.\n“Инсоф” деганингиз нима?”\nМисол тариқасида ёзувчи Иброҳим Раҳимнинг кузатувларидан бир парча келтирсак: “... Кўпгина ёшларимиз “Инсоф” нималигини билиш у ёқда турсин, бу сўзнинг ўзини ҳам эшитмагандек, тушунмайди.\nЭски ҳовлимизнинг рўпарасидаги ўрта мактабнинг тўполончи ўқувчиси ўзидан кичик болани дўппослаганида қўлидан ушлаб, "инсофинг борми, ўзингдан кичик болани урасанми?" десам, анқайиб қолди. Шундан кейин бошқа бир неча боладан ҳам сўрадим. "Бунақа мавзуни ўтганимиз йўқ, деб жавоб қилишди. Шу воқеадан кейин мактабларда Инсоф дарсини ўтиш керак шекилли, деган хулосага келдим.\nИнсофли бўлиш ҳақида на уйда, на мактабда ва на атрофдагилардан таълим олмаган айрим ёшлар инсофсизлик қилиб қўйганини ўзлари англамаяпти, англаса ҳам унинг хунук оқибати – гуноҳи тўғрисида мутлақо ўйламаяпти".\nБу ҳолат ўзбек ёшларини “Ўзбек тилининг изоҳли луғати”дан жой олган, инсоний фазилатлар, анъана ва урф-одатларни ифодаловчи 1,5 мингдан ортиқ сўзлар (масалан, “одамгарчилик”, “инсоф”, “виждонлилик”, “меҳрибонлик” ва ҳоказо) билан махсус таништирб боришни тақозо қилади. Акс ҳолда бу сўзларнинг истеъмолдан чиқиб кетиши, натижада инсонларда шу ном билан аталувчи фазилатларнинг йўқолиб бориши хавфи кучайиши эҳтимолдан холи эмас.\nФикримизча, бу муаммо билан фақат филолог олимлар эмас, балки педагоглар ва ижтимоий-фалсафа йўналиши вакиллари ҳам жиддий шуғулланиши, керак бўлса, ҳамкорликда иш олиб бориши ижобий натижаларни тезлаштиради. Негаки, юқоридаги каби сўзлар рўйхатини узоқ давом эттириш мумкин. Уларнинг аксарияти миллий маънавиятимиз билан боғлиқ бўлган мавҳум отлар – фазилатлардан иборат. Мана улар: андишали, ҳаёли, иболи, инсофли, маънавий уйғоқ, ор-номусли, эл-юрт ташвишини зиммасига олган, юрт тинчлиги, Ватан равнақи ва халқ фаровонлигига дахлдор, сабот-матонатли ва ҳоказо.\nБизнинг бу ҳолга тушишимиз ўз феъл-атворимиздан\nБиз миллий феъл-атворимиз – характеримизни ўзгартиришимиз, яъни тараққий эттиришимиз лозим. Президентимиз “Миллий тикланишдан миллий юксалиш сари” эзгу ғояси асосида бизни шунга даъват қилмоқда.\nХалқимизда шундай фазилатлар борки, уларни ер юзининг бошқа ҳудудидан, бирор бир халқдан топа олмайсиз. Агар ўша фазилатларнинг барчаси ҳар биримизда ўз аксини топадиган бўлса, дунёда бизга етар халқнинг ўзи бўлмайди. Шунда ҳақиқатан ҳам ривожланамиз, миллатимиз юксалади.\nШу ўринда Абдулла Қодирийнинг “Ўткан кунлар” романига мурожаат қилсак. Асар бошланишида Отабек Зиё шоҳичиникига меҳмонга боргани тасвирланади. У ерда Мирзакарим қутидор, Акрам ҳожи, Ҳомид, Раҳмат, Ҳасанали, Зиё шоҳичи ва Отабек кичик мажлис-машварат қилади. Ана шу баҳсга бой суҳбатда Отабек Шамай сафари, руснинг ҳукумат юритиш усули ва ўзи яшаб турган давлатнинг аҳволи ҳақида сўзлаб беради. Шунда у русникидан-да қудратли давлат қуриш мумкинлигини айтгани ва атрофидагилар совуққонлик билан қараётганини таъкидлай туриб, шундай дейди: “Дарҳақиқат, мозористонда “ҳайя алалфалаҳ” хитобини ким эшитар эди”. Бунга жавобан Зиё шоҳичи бу гапни айтади: “Бизнинг бу ҳолга тушишимиз ўз феъл-хушимиздан”.\nБутун асарнинг жамики мазмуни ана шу сўзларга жамлангандек гўё. Бу билан Абдулла Қодирий халқнинг бефарқ ва лоқайд бўлиб қолгани натижасида бировларга қарам, қул бўлиб яшаётганини, агар шу характерини ўзгартирмаса, тараққий этмаслигини, балки бундан-да ёмонроқ аҳволга тушишини айтмоқчи бўлган. Шу тариқа маърифатпарвар адиб ўз халқига етказмоқчи бўлган гапини аслида асар қаҳрамонининг тилидан айтган эди.\nАбдулла Қодирий нима учун шу асарни яратди? Пул топиш учунми ёки обрў орттириш учунми? Йўқ! Миллатини, она юртини, жонажон халқини адолатсиз, инсон қадри бир тийин бўлган шўро тузуми зуғумидан қутқариш учун шундай қилди. Агар асарнинг маърифатпарвар жадидлар бирма-бир отилаётган бир даврда ёзилиб, халқ эътиборига ҳавола қилинганини эътиборга оладиган бўлсак, бу мисли кўрилмаган маънавий жасорат, бетакрор ватанпарварлик намунаси ва чексиз садоқат белгиси эди.\nҲар бир ёш ўз она тилининг ривожи, тараққиёти учун ана шундай дахлдорлик ҳисси билан яшаши лозим эмасми?!\nМиллатга, халққа ҳурматсизлик\nҚаерда, қай ҳолатда бўлишидан қатъий назар, ўз она тилимизга зарар бўладиган хатти-ҳаракатлардан тийилишимиз зарур. Масалан, орамизда шундайлар ҳам борки, қайси тилда сўзлашаётганини тушуна олмай қоласиз. Ўзбекча гапирганда бошқа тилдаги сўзларни, бошқа тилда гапирганда ўзбек тилидаги сўзларни қўшиб гапиради (албатта, интернационал сўзлар бундан мустасно). Ижтимоий тармоқларда эса ўзларича янги-янги ҳарфлар ўйлаб топиб, ўзбек тилидаги сўзларни бузиб ёзишади. Яъни “Chilonzor” эмас, “4ilonzor” ёки “yaxshi” эмас, “yaxwi”, “ishga” эмас “iwga” ёки “to‘g‘ri” эмас, “t6g’ri” ва ҳоказо. Аслида бу ҳолат тилгагина эмас, ўша кишининг ўз шахсиятига, миллатга, халққа нисбатан ҳурматсизликдир.\nЎз она тилига эътиборсиз одамни лоқайд деб атаймиз. Лоқайдлик эса энг оғир иллатдир. Шунинг учун ҳам “Душманлардан қўрқма, нари борса, улар сени ўлдириши мумкин. Дўстлардан қўрқма, нари борса, улар сенга хиёнат қилиши мумкин. Бефарқ одамлардан қўрқ, улар сени ўлдирмайди ҳам, сотмайди ҳам, фақат уларнинг жим ва бепарво қараб туриши туфайли ер юзида хиёнат ва қотилликлар содир бўлаверади” деган сўзлар шунчаки айтилмаган.\nУ билан нафас олаяпмиз\nБизнингча, энг аввало, катта ёшлилар оилада, таълим муассасаларида, маҳаллада, меҳнат жамоасида она тилида тўғри сўзлаш ва уни қадрлаш борасида ёшларга ибрат бўлиши зарур. Бу, айниқса, тил ва адабиёт фани ўқитувчиларидан, ана шу ўқитувчиларни тайёрлаётган факультетлардан, қолаверса, Алишер Навоий номидаги Тошкент давлат ўзбек тили ва адабиёти университети ҳамда Ўзбекистон Фанлар академиясининг Ўзбек тили, адабиёти ва фольклори институтидан беминнат фаоллик, юксак дахлдорлик ва давомли фидойиликни талаб қилади.\nЎзбек тили – миллатимиз хазинаси. У менинг, сизнинг, ҳаммамизнинг бебаҳо бойлигимиз, мислсиз қудратимиз. Она тилимиз билан онамизни танидик, оламни англадик, одамни тушундик. Жисмимиз, фикру зикримиздаги ҳар хислат, фазилат унинг билан қонимизга, жонимизга сингди. У билан нафас олаяпмиз, яшаяпмиз, демак, у билан тирикмиз. Шундай экан, ўзи улуғ, каломи қутлуғ она тилимизга беписанд муносабатда бўлишга, уни асрамасликка, мансабу мақомимиздан қатъий назар, ҳеч биримиз ҳақли эмасмиз.


Ироқлик туркманлар Саддам Ҳусайндан кейинги ҳукуматда ўз намоëндасига эга бўлишга умид қилишмоқда.\nҚўшма Штатлар ва Британия Саддам Ҳусайн режимини қуролсизлантириш учун ҳарбий куч қўллаши ҳақида огоҳлантиришни давом эттирар экан, ироқлик туркманлар ҳам катта ўзгаришлар юз беришини кутишмоқда.\nИроқлик туркманлар сони тўғрисида аниқ маълумот йўқ. Кимдир Ироқда 300 минг этник туркман яшайди деса, бошқа бири уларнинг сонини 3 миллион нафар қилиб кўрсатади.\nБағдод ҳукумати 1970-80 йиллар давомида туркманларни Ироқдаги азалий ерларидан бошқа жойларга кўчириб, уларни араблар сифатида руйхатдан ўтишга ундади.\nБугун ироқлик туркманлар, асосан, Мосул ва Каркўк шаҳарларида ва Дияла атрофидаги ҳудудларда истиқомат қиладилар. Бағдодда ҳам оз сонли этник туркманларни учратиш мумкин.\nИроқдаги бошқа мухолифат гуруҳлари сингари ироқлик туркманлар ҳам Саддам Ҳусайндан кейинги ҳукуматда рол ўйнашга тайëргарлик кўрмоқдалар. Тўртта туркман сиëсий партиясидан ташкил топган Ироқлик Туркманлар иттифоқи Ироқ мухолифати гуруҳлари орасида ўтказилаëтган музокараларда қатнашмоқда.\nОзод Европа-Озодлик радиоси мухбири мазкур иттифоқнинг Берлиндаги намоëндаси Камол Яижи билан боғланиб, этник туркманлар Ироқдаги уруш эҳтимолига нисбатан қандай муносабатда эканлари хусусида сўради.\nКамол Яижи Саддам Ҳусайн режими ҳокимиятдан четлаштирилишидан Ироқдаги барча жамоалар қаторида этник туркманлар ҳам манфаатдор бўлишини гапиради:\n“Америка мақсади, Бағдод режимини қуролсизлантириш ва Ироқда демократик ҳукумат ташкил қилишдан иборат. Ироқлик туркманлар демократик тамойиллар ва инсон ҳуқуқларини ҳурмат қилувчи ҳукумат тарафдори бўлганлари учун Америка томонидан олиб бориладиган ҳарбий ҳаракатларни қўллаб-қувватлайдилар”, - деди Камол Яижи.\nИроқлик курдлар Америка қўшинлари мамлакатда вақтинчалик туришига қарши эмас. Аммо курдлар Туркия аскарларини Ироқда кўришни хоҳламайдилар. Айни шу масалада ироқлик курдлар ва туркманлар позициялари бир-бирига зиддир.\nКамол Яижи ироқлик туркманлар турк қўшинларининг келишини кутаëтганларини қайд этади:\n“Биз ҳар доим турк қўшинларининг Ироққа келишини кутамиз. Қардош Туркия ироқлик туркманларнинг хавфсизлигини таъминлайди. Биз камбағал бўлганимиз туфайли, ëрдамга муҳтожмиз”, - дейди Камол Яижи.\nИроқлик Туркманлар иттифоқининг Анқарадаги намоëндаси Мустафо Зиë ҳам этник туркманлар Туркия аскарларининг Ироқда туришига тарафдор эканини сўзлади. Зиë ироқлик туркманлар курдлар билан тўқнашишни истамаслигини тилга олган бўлсада, улар айрим курд гуруҳлари билан келишолмаëтганини таъкидлайди:\n“Курдлар бизнинг биродарларимиздир. Курдлар ва туркманлар ўртасида ҳеч қачон уруш бўлмаган. Аммо айрим курд сиëсий партиялари, экстремист, миллатчи гуруҳлар туркманларнинг ерларига кўз олайтиришмоқда. Бундай гуруҳлар курдлар ва туркманлар ўртасида жанжал чиқаришга уринмоқда. Бизнинг курд жамоатчилиги билан муаммомиз йўқ. Лекин биз баъзи курд сиëсий партиялари қарашларини қабул қилолмаймиз”, - деди Мустафо Зиë.\nЗиë, агар, Саддам Ҳусайн ҳокимиятдан четлаштирилса, демократик ҳукумат ташкил қилинишига умид билдирди:\n“Саддамдан кейин демократик ҳукумат бўлишини истаймиз ва бу ҳукуматда ўз овозимиз, намоëндамизга эга бўламиз, деган умиддамиз”, - дейди Мустафо Зиë.\nИроқлик Туркманлар иттифоқининг Берлин ва Анқарадаги намоëндалари Камол Яижи ва Мустафо Зиë агар Ироқда уруш бошланса, туркманлар Америка қўшинларини қўллаб-қувватлашини билдирдилар. Туркманлар Ироқ аскарларига қарши жанг қиладиларми, деб сўралганида, Зиë Ироқ аскарларига эмас, балки Саддам аскарларига қарши жанг қилишларини қайд этди.


Муқаддас қўрғон. Тўққизинчи суҳбат - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nМуқаддас қўрғон. Тўққизинчи суҳбат\nЧоп этилган 18 Феврал 2016\tКӯришлар: 1066\nАзизлар, сиз жуда яхши биласиз – ўғлини уйлантирар экан ё қизини турмушга узатар экан, ҳеч бир ота-она янги оила бузилиб кетишини истамайди. Аксинча, тўй арафасида, ундан кейин ҳам «қўша қаринглар», деган дуо тез-тез қайтарилади. Ёш эр-хотин ҳам умид билан бир ёстиққа бош қўйишади, бахтиёр ҳаёт кечиришни исташади. Аммо...\nТўсатдан тинчгина хонадон бошига қаердандир қора булут ёпирилиб келади.\nКечагина бир-бирисиз бир соатгина тура олмайдиган ёш эр-хотин ёвлашган, қайнонанинг олдин бол томиб турган тилидан заҳар сачраган, қуда томон «гулдек қизлари умрини хазон қилган золимлар»ни қарғаган... Қайнона келинни, келин қайнонасини, эр хотинни, хотин эрни, қудалар бир-бирини айблаган...\n«Ажралаётган эр-хотин арз қилиб келишса, бир ҳафтагача ўзимга кела олмайман. Масалан, икки ойгина илгари бир-бирига узукнинг кўзидек ярашган йигит-қизнинг фуқаролик ҳолатини қайдга олгандик. Ўша куни бахтдан энтикаётганликлари сезилиб турган ёш эр-хотиннинг эндиги муносабатларини кўриб, кўзларимга ишона олмасдим. Куёв сўкинар, келин қарғанар, иккови ҳам бисотидаги бор ҳақоратларни, ёмон сўзларни қаторлаштирарди. Қайнона келинни ёмонларди. Қизнинг онаси куёвнинг гўрига ғишт қаларди. На келин-куёв, на уларнинг кўпни кўрган оналари атрофдаги одамлардан тирноқча уялмасдилар. Биз ёшларни муроса қилишга, қайноналарни инсофга чақирдик. Йўқ, на келин-куёв, на икки аёл қулоқ солишмади... Қани эди, бу каби ажралишлар биттагина бўлса!»\nБобожон Ғафуров ноҳиясидаги қишлоқ жамоатларидан бирида ишлайдиган, элликка яқинлашган аёл бу гапларни айтар экан, овози титради. «Ишонинг, кейинги пайтларда оилавий жанжаллар билан келадиганлардан безиллаб қолдим. Асабим дош бермайдиган бўлиб қоляпти. Жанжаллашаётган эр-хотинни ит-мушукка ўхшатишади. Лекин ўша ит ва мушук бир-бири билан эр-хотин эмас-ку!» - дейди ишдан кетишни ўйлаётганини айтган бу аёл.\nДока рўмол нега қуримаяпти?\nОилавий ажралишлар кўпайган экан, бунга асосан, ким айбдор, деб ҳисоблайсиз? Мен бу савол билан ўттиз нафардан ортиқ одамга мурожаат этдим. Улар орасида фуқаролик ҳолатини қайдга олиш бўлими масъуллари, кўпни кўрган отахон ва онахонлар, гендер соҳаси мутахассислари, эр-хотинлар, турли касбдаги, турли ёшдаги одамлар бор эди. Савол битта эди, лекин жавоблар бир хил бўлмади.\n«Ким бўларди, қайнона айбдор-да!» Бу жавобни кўпроқ эридан ажралган ёш келинчаклар ва уларнинг оналаридан эшитдим.\nЭр-хотиннинг уриши – дока рўмолнинг қуриши, дейдилар. Лекин кейинги пайтларда дока рўмолнинг қуриши узоқ вақтни оляпти ё ҳаммадан ёмони, бутунлай қуримаяпти. Дока рўмолнинг қуримаслигига эса, кўпроқ қайноналарни айбдор қилиб кўрсатишяпти. Мен суҳбатлашган кишиларнинг учтадан биттаси ҳам ёш оилаларнинг бузилиб кетишида қайноналарни айблашди. Йўқ, фақат келиннинг қайнонасини эмас, балки куёвнинг қайнонасини, яъни қизнинг онасини ҳам айблашди.\nАслида эса, бизнинг халқимизда янги оиланинг барпо этилишида, аввало, қайноналарнинг ўрни муҳим эканлиги таъкидланади. Социологларнинг тадқиқотлари бўйича ҳам янги оилаларнинг олтмиш фоизидан кўпроғи айнан қайноналарнинг саъй-ҳаракати, раъйи, ташаббуси билан қурилар экан...\nЎзини айблаган қайнона\nГулсара опанинг икки фарзанди бор. Эри бевақт вафот этгач, болалари бировдан кам бўлмаслиги учун уларга ҳам оталик, ҳам оналик қилди, ўзини ўтга-чўққа урди. Қизини узатди, икки нафар попукдек невараси бор. У ўғлини уйлантириш учун узоқ вақт қиз танлади. Қайси қизни айтишмасин, унинг юриш-туриши, юз-кўзидан тортиб, ота-онаси-ю бобо-бувисигача суриштирди. Бир қизнинг ўзи ёқса, онаси ёқмади, онаси ёқса, отасини хушламади. «Гулсара, қиз танлаб, нечта эшикка кириб-чиқдинг. Яна танлаб-танлаб, таннозига учрамагин», деди опаси навбатдаги қиз маъқулланмасдан қайтилаётганда. «Опажон, биласиз, битта-ю битта ўғлим бор. Аввало, унинг кўнглига қарадим. Ёқтирганинг бўлса, айт, дедим. У, онажон, сиз кимни ёқтирсангиз, ўшанга уйланаман, деди. Мен келиннинг ўғлимга мос, ўқимишли, келишган, хушмуомала, озода, чаққон, қўли ширин пазанда, эриниям, мениям ҳурмат қиладиган қиз бўлишини истайман. Ҳа, яна тагли-тугли бўлмаса, менга кераги йўқ. Зоти паст бир кун келиб, барибир пастлик қилади. Ҳа-я, мен қўни-қўшнилар, қон-қариндошлар «келининг бўлса, Гулсаранинг келинидай бўлса», дея ҳавас қилишларини истайман. Ана, сизнинг иккала келинингиз ҳам бир-биридан яхши. Уларга ўхшаган қиз топсам, жон-жон деб, тўй бошлайман, опажон»,- деди жилмайганча Гулсара. «Мен келинларимнинг ҳар икковини ҳам қизим, деганман. Лекин уларда камчилик йўқ эди, дейсанми? Камчилигини яшириб, яхши ишини ошириб, кўнгилларига йўл топдим. Сен ҳам агар келининг ниманидир билмаса, ўргатасан. Ёш ниҳолни парваришлайсан, эгасан, тўғрилайсан. Келинни келганида кўр, сепини ёйганида кўр, дейдилар. Ёйилган сеп ҳар доим ҳам қайнона кўнглидагидайин бўлиб чиқавермайди».\nГулсара опасининг бу гапларидан сўнг ўйланиб қолди. «Балки келин танлашда ўта ошириб юбораётгандирман? Бунақада ўғлимнинг ёши ўтиб кетса-чи?» Иккилана-иккалана, ҳовлиси чиннидай супурилган, ошхонаси, тандирхонаси озода бир хонадон қизини маъқул топди. «Опажон, Латофатхоннинг дастурхон ёзишини кўрдингизми, - деди Гулсара опасига. – Нозик диди бор экан. Овқатниям ниҳоятда мазали пиширибди. Қизигаям ўргатгандир, ахир». «Ҳа, у қиз дўхтирликка ўқиётган экан. Иссиқ-совуғингдан ҳам хабар олиб туради. Лекин сен бунчалик шошмагин. Аввал ўғлинг қизни бир кўрсин, гаплашсин». Гулсара опасининг бу гапларидан ҳайрон бўлиб қолди. Кечагина қизлардан камчилик қидираверсанг, келинсиз қолиб кетасан, деб турган опаси энди...\nОпаси айтмоқчи, тақдир қўшилган эканми, тўй бўлиб ўтди. Келин аста-аста сепини ёя бошлади. Унинг озодалигига гап йўқ эди. Идиш-товоқ вақтида ювилган, ҳовли супурилган, уйда тирноқча чанг топилмасди... Лекин келин хамир қориб, нон ёпиш нари турсин, ҳатто тузукроқ овқат пиширишни билмасди... Гулсара маза-матраси йўқ овқатдан келинининг кўнгли учун бир қошиқ ичар экан, опасининг гаплари эсига тушарди: «Сен ҳам агар келининг ниманидир билмаса, ўргатасан. Ёш ниҳолни парваришлайсан, эгасан, тўғрилайсан». Лекин унинг келини эгиладиган ниҳоллардан эмас экан. Гулсара овқатни мазали пиширишни ўргатмоқчи бўлганида, келин қўлидаги пичоқни тунука тоғорачага тарақлатиб урди-да, бидиллади: «Пиширган овқатим ёқмаса, ана, ўчоқ-қозонни сизга топширдим. Ёқтирган овқатингизни пишириб ейверинг!»\nГулсара устма-уст «Астағфуруллоҳ», деди.\nЭртасига келинининг қўпол муомаласини унутиб юбориши мумкин эди, лекин унинг телефонда ўзини онасига ёмонлаётганини эшитиб қолди: «Мени қанақа жойга бердингиз? Бу зиндонда оёқ босишгаям, овоз чиқаришгаям қўрқиб қолдим. Ялмоғиз ямламасдан еб қўяди мени!..» Гулсара бу гапларни эшитмасликка олди. Тунда уйқуси келмасдан ўйланиб ётар экан, қизини турмушга узатаётганда унга айтган бир гапини эслади: «Менинг қизим бўлсанг, уйингдаги битта гапниям бизникига олиб келмайсан!»\nКелин эса, сепини ёйишда давом этди. Қайнонасига салом бермай қўйди, эри ишдан келди дегунча унга онасини ёмонлашга тушарди...\n- Мен бу уйда ортиқ яшаёлмайман. Ё мени дейсиз, ё у ялмоғизни...\nХотинининг оғзидан чиқиб кетган бу сўзга эр чидаёлмади:\n- Нима?! Менинг онамни ялмоғиз деяпсанми?! Йўқол кўзимдан! Бу уйда бошқа қорангни кўрмай!\n- Ҳали шундайми? Кетаман! Ялмоғизнинг башарасини кўришга тоқатим йўқ! Сизни... сизни онасининг этагини ушлаб юрадиган мишиқи дейишганда, ишонмагандим. Кетаман! Лекин ялмоғиз онангиз икковингизнинг бошларингга бало ёғдираман, бало!\nЎғлининг уйидаги шовқин-суронни эшитган Гулсара югуриб кирди. Ўғлини шайтонга ҳай беришга чақирди, ўзини айблади. Ўғли бир сўзда туриб олди. Келин кетди...\n... Ўғлининг уйи бузилгани учун Гулсара ўзини айблайди. «Биламан, келиннинг баттол хулқ-атвори билан ўғлим узоқ вақт бирга яшай олмасди. Лекин... Мен икки ёшни бахтсиз қилдим. Ўғлимнинг юлдузига юлдузи тўғри келадиган яхши қизни топишим, шошмаслигим керак эди. Ҳаммасига мен айбдорман...»\nГулсаранинг гапларини эшитиб, ўйланиб қолгандим. Қизининг илм олиши, касб олиши учун шароит яратиб бераман, деб уни ҳатто овқат пиширишга ҳам ўргатмаган, устига катталарга иззат-ҳурматни ўргатмаган, бетгачопар, сурбет қилиб тарбиялаган она ҳам ўзини айблармикан? Онаси танлаган қизни яхши билмасдан туриб, уйланишга розилик берган йигит-чи? Тотув турмушини бузиб, номи бир марта эр кўрганга чиқиб, уйида ўтирган келин-чи? Балки хатосини англаб, кўзи очилгандир? Яна билмадим.\nУч-тўрт кун олдин Гулсаранинг опасини кўриб қолдим. «Синглим шўрлик ноинсофларга учраб қолди-да. Тўйга сарфлаганини айтмайин, келиннинг тоғаси бош бўлиб келиб, уйидаги қўлга илинган нарсанинг ҳаммасини машинага юклатиб кетди. Гулсара есир боши билан қийналиб ишлаб топган эди... Агар мен уни келин танлашда шоширмаганимда, жияним бахтсиз бўлмасмиди! Энди айбимни қандай юваман-а!..»\nМен у аёлнинг кўз ёшини артишини кузатар эканман, оилаларнинг бузилиб кетаётганида ким айбдор, деган саволга жавоб топиш унчалик осон эмаслигини ўйлардим.\nОлти дона ёғоч қошиқ\n«Келиннинг тоғаси бош бўлиб келиб, уйидаги қўлга илинган нарсанинг ҳаммасини машинага юклатиб кетди». Гулсаранинг опаси айтган бу гапни бот-бот эслайман. Ана шунда кўпинча ҳали Тожикистон мустақилликка эришишидан олдин вилоят газетасида ишлаб юрган йилларимда юз берган бир воқеа кўз ўнгимдан ўтади.\nГазета идорасига шикоят билан келадиган одамлар орасида қизларининг оиласи бузилганидан нолиб келадиганлар анчагина эди. Айнан қизларининг ҳаққини топиб беришни сўраб, куёвни, унинг ота-онасини айблаб келадиган одамлар кўп эди. Ҳамкасбларимнинг айримлари шикоят қиляптими, демак, у ҳақ, деган ўйга боришарди. Жонидан ўтказиб юборишмаса, арз қилармиди, дейишарди. Мен бўлсам, наҳотки, айб фақат йигит томонда бўлса, деган истиҳолага борардим. Хуллас, шикоят хатларидан бирида яна эрнинг муштумзўрлиги, қайнонанинг жоҳиллиги, қайнотанинг хотини чизган чизиқдан ярим қаричгина чиқа олмаслиги ёзилганди. Шикоят келиннинг отаси имзоси билан келган, у қизининг ширин ҳаёти бузилганига сабаб бўлган «бола кўр қилгурлар»ни қаттиқ жазолашни, газетага ёзиб, элга шарманда қилишни сўрарди.\nШикоятни ўрганиш учун хат ходимлардан бирига топширилганидан бир кун ўтмасдан редакция идорасига эгнида оқ йўл-йўл кўйлак, қора йўл-йўл костюм-шим кийган, ёши элликдан ошган бир киши кириб келди. У бўлим мудири кимлигини сўрагач, дағдағага ўтди. Совет ҳокимияти катта ҳуқуқ берган аёлни хўрлаган золимларнинг танобини тортиб қўйишни ўйламаётган мухбирларга ҳам чора кўрадиган юқори ташкилотлар борлигини эслатди. Мен жилмайганимча унинг сўзини бўлмасдан эшитдим. Шикоят, албатта, ўрганилишини, унинг қизи, аёли билан ҳам, куёви, унинг ота-онаси билан ҳам, маҳалладаги холис одамлар билан учрашиб, суҳбатлашишимизни, ана ундан кейин бир хулосага келиш мумкинлигини айтдим. Йўл-йўл костюм-шимли киши тутақиб кетди. «Мен бор гапни ёзганман-ку! Яна нимасини текширасизлар! Сиз менга қараб бунақа тиржайманг! Нима биров ўламан, деса, сиз куласизми? Сизларга устал топшириб қўйганлар билан ишим бор!» Мен одатимга кўра яна жилмайдим...\nУ шикоят атрофлича текширилди. Натижада, на куёв, на унинг ота-онаси келинни хўрлаш нари турсин, ҳатто, унга қаттиқроқ гапиришмагани маълум бўлди. Аксинча, бироз тантиқроқ келин ҳуда-беҳудага жанжал чиқариб, тез-тез ота уйига аразлаб кетаверар экан. Шикоятда ёзилгандайин куёв томон келиннинг нарсаларини бермасдан, уйни қулфлаб қўймаган экан. Суд ижрочиларининг айтишларича, аксинча келиннинг отаси беш-олти кишини эргаштириб келиб, қизининг уйидаги игнагача қолдирмай олиб кетибди. Лекин куёвчорларда у қизига берган олти дона ёғоч қошиқ топилмабди. Ҳозир қаерга борса қудаларини, куёвни «олти дона ёғоч қошиқни ўғирлаб олиб қолишган», дея ёмонлармиш. Куёвнинг отаси қудасига олтита эмас, ўн иккита ёғоч қошиқ олиб бориб бергани, лекин ҳамон «қошиқ ўғриси» деган туҳматдан қутула олмаётганини ютиниб-ютиниб айтди. Куёвнинг маҳалласидагилар ҳам, келиннинг маҳалласидагилар ҳам икки ёшнинг оиласи бузилишига қизнинг отаси сабаб бўлганини айтишди. У ёш оила ҳаётига бўлар-бўлмасга аралашаверган экан. Қизиғи, худди шу гапни келиннинг онаси ҳам йиғлаганча айтди...\nЭлда бир гап бор – эр-хотиннинг орасига эсини йўқотган аралашади. Айрим ота-оналар, ўзини ҳамма нарсани биладиган, дея ҳисоблайдиган айрим маҳалла фаоллари, келин ё куёвнинг яқин қариндошларининг ёшлар ҳаётига бўлар-бўлмасга аралашишлари кўп ҳолларда яхши натижа билан тугамаётир... Мен бу билан ёш келин-куёвга тўғри йўл кўрсатадиган, оқил, кўпни кўрган отахон ва онахонлар йўқ, демоқчи эмасман.\nҲозир сизга ҳавола этиладиган воқеий ҳикоянинг қаҳрамонларидан бири айнан шундай оқил инсонлардан эканлигини тез орада билиб оласиз.\nХосият Ғайрат билан олийгоҳда бирга ўқиган. Ғайрат билан илк марта учрашганидаёқ – ўша олийгоҳдаги биринчи дарс куни унинг кўзига кўзи тушар экан, негадир юраги типирчилаган. Лекин икки ойгача ортидан тинмай эргашиб юрадиган Ғайратни силтаб ташлайверган. Ҳатто, бир гапи эсида: «Боринг, тошингизни теринг! Мен бу ерга ўқиш учун келганман, ким биландир учрашувга чиқишга, унинг ёлғон сўзларини оғзимни ланг очганча эшитиш учун эмас!»\n- Биласизми, Ғайрат ҳеч нарса демасдан менга кўз узмай тикилиб турганда, унинг елкаси оша онам пайдо бўлган ва мен томон муштини ўқтаган.\nХосият бир зум жим қолди ва жилмайди.\n- Ишонасизми, ишонмайсизми, Ғайрат нималардир деб гапирарди, менинг қулоғимга эса, фақат онамнинг гаплари кирарди: агар биронтаси билан юрганингни эшитсам, оёғингни синдираман. Ўша кунданоқ остона ҳатлаб, кўчага чиқмайсан.\nЭнди ҳар қандай она ҳам ёш қизи кимнингдир алдовига учиб, домига тушиб қолмаслиги учун куйинади, уни тергайди, койийди, дейман.\nХосият оналар қизларининг бахтини ўйлашларини, шу сабаб баъзан ўта қаттиққўллик қилишларини яхши тушунишини айтади. Ва «майли, гап очишга очдим, энди ҳаммасини айтаман», дея ҳикоясини бошлайди...\nХосиятнинг акаси онаси мўлжаллаб юрган қизга уйланмаслигини, кўнгил қўйгани борлигини айтиб, ўшани олиб берасиз, деб туриб олибди. Онаси ўғлини койибди, унга ёлворибди, лекин аҳдидан қайтара олмабди. Хуллас, тўй бўлиб ўтибди. Чимилдиқ йиғиштирилгандан кейин икки-уч кун ўтмай, қайнона-келин орасидаги можаролар бошланибди. Келиннинг чой узатишидан тортиб, пиширган овқатигача, кийинишидан тортиб, эри билан кулиб гаплашишигача... қайнонага ёқмас, унинг ҳар бир ишидан қусур топарди. Қайнона келинни ерга урар, анқовликда ва ялқовликда, фаросатсизликда ва одобсизликда айбларди.\nКелин қайнонанинг зуғумларига бир ой чидабди, икки ой чидабди... охири сабр-бардоши тугаб, онасиникига кетиб қолибди. Қайнона келиннинг уч ойлик ҳомиласи борлигидан ҳам бехабар қолибди...\n- Акам кеннойимларникига уч-тўрт марта бориб-келдилар. Лекин қайнона, яъни менинг онам қизларининг «бошига тегирмон тоши» юргизганини эшитган кеннойимнинг отаси акамни ҳар гал қуруқ қайтарибди. Бу ёқда акамнинг кеннойимникига борганларини эшитган онамлар оғизларига келган гапни қайтармасдан айта бошладилар. Акамни нималарда айбламайдилар, дейсиз? Акам эркак киши-ку, бу гапларни эшитганда мен қулоқларимни беркитиб олдим. Ва онам кўндаланг бир шарт қўйдилар: «Ё мени – туққан онангни дейсан, ё хотинингни!» Хуллас, акам кеннойим билан ажралди. Бир йил ўтгандан сўнг уйимизга янги келин келди. У муомала кўчасидан ўтмаган, қўпол, устига арзимаган нарсага араз қиладиган, уйига гап ташийдиганлар хилидан чиқди. Мен онамнинг ичларидан нималар ўтиб турганини билиб турардим. Лекин буни на акамга, на қўни-қўшни, қариндошларга сездирмасликка ҳаракат қилардилар. Акам... акам ўз уйига соядек кириб-чиқарди. Ҳамма нарсага вақт даво дейишади, лекин ёмон яра вақт ўтса ҳам тузалмас экан. Қайтага маддалайверар экан. Янги келин акамнинг ўғлини кўриш учун биринчи хотининикига борганини эшитиб қолибди. У аввал онам билан жанжаллашди. Акам ишдан келиши биланоқ унинг юзига супурги отди... Маддалаган яра ёрилди. Супургини тутиб қолган акам уйдан югуриб чиққан онамга қаҳр билан қаради. Онамнинг кўзлари жиққа ёш эди. Шу пайтгача онамнинг кўнглига қараб юрган акам иккинчи хотинини ҳайдаб юборди...\nШу ерга келганда Хосиятнинг кўзи ёшга тўлди. Пиқиллади. Анча вақтгача кузги дарахт шохидан битта-битта узилаётган япроқларга тикилиб турди-да, ҳикоясининг давомига ўтди. Акаси биринчи хотини билан ярашмоқчи бўлибди. Хотинини кўндирибди. Лекин қайнотаси ҳеч ҳам кўнмабди. Ниҳоят, қуда тоға яшайдиган маҳалла оқсоқоллари, қариндошлари аралашишгач, у қизининг ярашишига рози бўлибди. Лекин битта шарт қўйибди: қизим ҳайдаб чиқарилган уйга қайтиб қадам босмайди, хотин, бола керак бўлса, бошқа уйга кўчиб чиқасиз, куёв!\n- Акам аввалига бу шартга кўнмадилар. Онамнинг хафа бўлишларини ўйладилар. Лекин қуда тоға қўйган шартни эшитган онамлар акамга «Майли, ўғлим, рози бўлгин. Сен дунёнинг бир четига кўчиб кетаётганинг йўқ-ку! Синглинг бор, ана, уканг ҳам эрта-индин мактабни битиради. Мени асло ўйламагин! Аслида оғироёқ хотинингни ҳайдаб юбориб, мен гуноҳга ботганман. Оталаринг бевақт жон таслим қилиб, бизни ташлаб кетганларида, сен энди ўнга, синглинг еттига киргандинг, уканг икки яшар эди. Сенлар Худонинг иродаси билан етим бўлдиларинг. Мен неварамнинг тирик етим бўлишини истамайман. Буни ўйлаб, кечалари уйқум келмайди. Худодан хатоимни, гуноҳимни кечир, деб сўраб чиқаман...» Акам индамай бориб онамнинг кўз ёшларини артиб қўйдилар. Ижарага уй топиб, кеннойим билан яшай бошладилар...\nХосият ҳикоя қилар экан, мен унинг ўз тақдири қандай кечганлиги ҳақида ўйлардим. Акасининг ҳаёти унинг кўзини очдими ё онасининг раъйи билан турмуш қурдими?\n- Биласизми, акам икки марта уйланганликларидан кейин уйимизга совчи келмаса керак, деб ўйлагандим, - Хосият негадир оғир тин олди. – Лекин бир куни ўқишдан келсам, уйимизда иккита бегона аёл ўтирарди. Улар менга бошдан-оёқ тикилишди. Авзойилари худди бозорга чиқиб, мол танлаётган одамникига ўхшарди. Мен илдам юрганча хонамга кириб кетдим...\nАёллар кетишгач, онаси Хосиятнинг хонасига киради. У аёлларнинг совчилар эканлигини айтади. Хосият бу гаплар ўзига сира тегишли эмасдайин китобга термулиб ўтираверади.\n- Хосият, ақалли, йигит ким экан, деб сўрамайсан ҳам? – она негадир шивирлаб гапирарди. - Тагли-тугли, ўзига тўқ бир оиланинг ўғли экан. Тагида янги машинаси бор экан, уйлари икки қаватли эмиш. Ўша йигит сени кўриб, ишқи тушиб қолибди.\nХосият китобни авайлаб бир четга қўяди. Онасига қараб жилмаяди:\n- Тагли-тугли экан, машинаси, икки қаватли уйи бор бойвачча экан, қизимни берсам сизларга бераман-да, деб розилик бервормадингизми?\n- Вой, қизим, қизиқсан-да? Қанақа қилиб сендан сўрамасдан розилик бераман? Мен сенинг бахтингни ўйлайман. Сен... сен... йигитнинг суратини бир кўргин-а!\nХосият онаси узатган суратга бир кўз ташлагач, қўлига китобини олади.\n- Қизим, китобингни қўйиб тур, бир зум! Афтидан туппа-тузук йигит, кал эмас, кўр эмас, бети қийшайган эмас!\n- Мен кал дедимми, кўр дедимми, менга ёқмади!\n- Шу гапинг гапми?\n- Унда мени эшит! Бу йигитнинг гердайиб туриши менгаям ёқмади. Бунақалар хотинга бир буюмга қарагандайин қарашади, - онаси гапирар экан, Хосиятнинг кўз ўнгидан ўзига бошдан-оёқ тикилган ҳалиги аёллар ўтди. – Биласанми, у йигитнинг аммаси нима деди: қизларинг укамнинг уйида қасрда яшагандайин яшайди. У бу гапни айтаётганда уйимизга нописанд қараб қўйганини сездим. Қизим, менга қаср керак эмас, сенинг бахтинг керак!\nХосиятникига келган кейинги совчилар нуқул келиннинг сепидан, куёвникига олиб борадиган мебелидан тортиб, пардасигача гапиришибди.\n- Молпарастликлари шундайгина кўриниб турибди. Аслида келиннинг сепи ахлоқ-одоби, иш тутиши, муомаласи эмасми?\nХосият бу гапларни айтаётган онасининг оғзига ҳайрон-ҳайрон қараб турарди. Шу лаҳза кўз ўнгидан Ғайрат ўтди. Борди-ю, Ғайрат совчи юборса, онаси нима деркин? Аммаси келганида унинг «мен ҳеч қачон қуданинг олдида қизимнинг тили қисиқ бўлишини, қизларинг ўғлимизга хоҳлаб теккан, деб камситишларини истамайман», деганини эшитганди.\nШу орада Ғайрат Хосиятларникига устма-уст совчилар бораётганини эшитади. Буни унга Хосиятнинг курсдош дугонаси айтади. Ғайрат онасига Хосиятни яхши кўришини айтиб, тезда совчиликка боришларини сўрайди. Хосиятнинг онаси совчиларни кузатиб, ким эканликларини суриштириб билади. Сўраб-сўраб Ғайратнинг Хосиятга кўнгли борлигини, қизи ҳам унга бефарқ эмаслигини билиб олади. Совчилар кейинги гал келишганида, уларга узил-кесил рад жавоби беришади.\n- Хосият, мен яхшилаб ўйлаб кўрдим, сен у хонадонга келин бўлиб борганингдан кейин, оёқости қилишади. Нима, ўша йигитнинг ота-онаси вақтида ўзи ўғлимга хоҳлаб теккан, деб келинга берган азобларимни эшитишмаган, дейсанми? Энди, мен сенинг азоб чекишингни истамайман. Бунинг сабабини айтмасам ҳам ўзинг яхши тушуниб турибсан, қизим. Ким қилмагай, ким тортмагай, дейишган.\nХосият онасининг нима демоқчи эканлигини яхши тушунади. Онаси бўлажак қуда аёл Хосиятнинг тилини қисиб олиб, хўрлашини ўйлаяпти.\n- Она, мен у йигитга ҳеч қандай ваъда бериш нари турсин, яхшироқ гапирганим ҳам йўқ. У... менга тикилиб турганида, елкаси оша сиз маъноли қараб турардингиз, - Хосиятнинг овози титради.\n- У онасига яхши кўраман, ўлсам ҳам, бошқасига уйланмайман, дебди-ку! Сенинг кўзларингдан ўзига кўнгли борлигини сезармиш...\n- Кўзларимдан сезармиш? Айтинг, мен ақалли бирон марта ўша йигитга мен ҳам сени яхши кўраман, деб айтибманми? Яна ўша совчилар келишса, қизимнинг боши боғлиқ дейсизми, бошқами, ишқилиб, қайтариб юборинг.\nИкки кундан кейин Ғайратнинг совчилари келишганда, Хосиятнинг онаси боши оғриётгандайин, атайлаб катта рўмол танғиб чиқди.\n- Узр, қизим йўқ, деди. Бошқа боғни кўрсаларинг яхши бўларди.\n- Шарофатхон, қизингиз йўқ, деяптими, ё сиз? - деди Ғайратнинг холаси Хосиятнинг онасига бўш пиёлани узатар экан.\nСовчилар Шарофатнинг кўзини олиб қочаётганини сезиб қолишди.\n- Бунинг нима аҳамияти бор? Энди тақдирлари қўшилмагандан кейин, қизим йўқ дейди, мен йўқ дейман, - Шарофатнинг чой қуйиб узатаётган қўли титради.\n- Опа, бир нарса десангиз-чи? Кечаги менга айтган гапларингизни ичингизга ютиб ўтираверсангиз, қиздан қуруқ қоламиз, ана кейин - Ғайратдан балога! – Ғайратнинг холаси ўйланиб ўтирган опасини астагина туртди.\n- Мен... мен қандай айтаман?\n- Айтасиз, буни умр савдоси, дейдилар!\n- Майли... Шарофатхон, ростга завол йўқ, дейишади. Биз келинингизга қилган муомалангизни эшитганмиз. Лекин кейин уни қайтариб келиш учун ўзингиз бош бўлибсиз-ку! Агар биронтаси Хосиятхонга мени ёмон муомала қилади, камситади, қийнайди, деб айтган бўлса, ҳеч қачон ишонманг. Ўғлимнинг бахти – менинг бахтим. Худо хоҳласа, кўрасиз, биз Хосиятхон билан она-боладек бўлиб кетамиз. Агар, Сиз дунёи қасос, деб ўйлаётган бўлсангиз, янглишасиз. Аллоҳим кечиримли, сиз келинингиз билан ўғлингизни яраштирган, ёш гўдакнинг тирик етим бўлиши олдини олган кунингизоқдаёқ У сизни кечириб бўлган. Кечирдими, демак, энди қасос-пасос, деган гап йўқ. Шарофатхон, айланай, қани қўлингизни очинг, дуо қилайлик, икки ёш бахтли бўлишсин!\nШарофат дуога қўл очар экан, кўзидан думалаган ёш юзидан сирғалганча кафтига тушди...\nТадқиқотчилар нима дейишади?\nАзизлар, бу воқеий ҳикоя ҳақида мен бирон-бир шарҳ бермоқчи эмасман. Бундан хулоса чиқариш ҳар кимнинг ўзига ҳавола. Фақат кўпни кўрган бир танишимнинг гапини келтирмоқчиман, холос. У Хосиятнинг ҳикоясини мендан эшитар экан, «Худбинлик – ёмон хислат, агар ота ё она фақат менинг айтганим бўлади, деб фарзанднинг кўнгли билан иши бўлмаса, жигарбандини бахтсиз қилиб қўйиши мумкин».\nБундан келиб чиқди, оилавий турмушларнинг бузилиб кетишига кимнингдир худбинлиги ҳам сабаб экан-да! Демак, эр-хотиннинг ажралишларига фақат ким эмас, нималар ҳам сабаб бўлаётган экан-да! Оилавий масалаларни ўрганаётган тадқиқотчилар, «нима»нинг сабаби кам эмаслигини таъкидлайдилар. Масалан, зино, арақхўрликка муккасидан кетиш, гиёҳвандлик, оилавий турмуш борасида билимларнинг етишмаслиги, сабр-тоқатнинг йўқлиги, ёлғон, инсофсизлик, очкўзлик каби сабаблар билан ажралиб кетган оилалар тўғрисида мисоллар келтиришади.\n«Ёлғон билан қурилган иморат вайрона бўлур», деган гап бор, дейди гендер масалаларини ўрганиб келаётган мутахассислардан бири. Унинг фикрича, оилаларнинг бузилиб кетиш сабаблари орасида энг кўп учрайдиган сабаб кўпинча ёлғон бўлиб чиқяпти.\nАзизлар, келинглар, бу ҳақда кейинроқ батафсил суҳбат қурайлик! Раҳмат!


Ҳозирги кунда Ўзбекистонда расман иш билан банд бўлмаган 1 миллион 400 мингга яқин аёллар ва ёшлар бор. Хотин-қизлар ўртасида ишсизлик даражаси 13 фоиз, ёшларда эса 15 фоизни ташкил этмоқда. Фарғона, Самарқанд, Андижон, Қашқадарё ва Тошкент вилоятларида бу кўрсаткич юқори.\n«Аҳолини тадбиркорликка ўргатиш, касбий малакасини ошириш орқали камбағалликни камайтириш энг асосий масала ҳисобланади. Ҳозирги кунда мамлакатда расман иш билан банд бўлмаган 1 миллион 400 мингга яқин аёллар ва ёшлар бор. Хотин-қизлар ўртасида ишсизлик даражаси 13 фоиз, ёшларда эса 15 фоизни ташкил этмоқда. Фарғона, Самарқанд, Андижон, Қашқадарё ва Тошкент вилоятларида бу кўрсаткич юқори. Шу билан бирга, бугунги кунда қурилишда 104 минг, коммунал соҳада 71 минг, хизмат кўрсатиш соҳасида 68 минг, енгил саноатда 46 минг нафар мутахассисга эҳтиёж мавжуд», дейилади президент матбуот хизмати хабарида.\nҚатор ҳудудларда касбга ўқитиш борасидаги ишлар кескин танқид қилинди. Жумладан, Қорақалпоғистоннинг 11 туманида, Бухоро ва Тошкент вилоятларида 9тадан, Сурхондарёнинг 7, Жиззахнинг 5 туманида бирорта ҳам бундай марказлар йўқлиги кўрсатиб ўтилди.\nБандлик ва меҳнат муносабатлари вазирлигига ҳар бир ҳудудда «Ишга марҳамат» моно-марказлари ҳамда касбга тайёрлаш марказлари ташкил этиб, ишсизларга касбий билим ва кўникмалар, шунингдек, эҳтиёжга қараб хорижий тилларни ҳам ўргатиш вазифаси қўйилди.


Ўзбекистонга “Нефть” олиб келаётган фуқаро Сирдарёда тўхтатилди » Murodbek.Net\nЎзбекистонга “Нефть” олиб келаётган фуқаро Сирдарёда тўхтатилди\nДата: 03/07/2018, 22:32\nХозирда ушбу холат юзасидан божхона текширувлари ва суруштирув ишлари олиб борилмоқда.\nСирдарёда божхона декларациясида кўрсатилмаган “Нефть” ароқини Ўзбекистон ҳудудига олиб кираётган шахси ушлаб қолинди. Бу ҳақда “Qalampir.uz” интернет нашрига Сирдарё вилояти божхона бошқармаси Ахборот хизмати маълум қилди.\nМаълумотда айтилишича, Сирдарё вилояти божхона бошқармасининг Контрабанда ва БҚБҚК бўлими ходимлари қўшни давлатдан кириб келган фуқаро С.М бошқарувидаги автотранспорт воситасидан йўловчи божхона декларациясида кўрсатилмаган ва оғзаки савол-жавобда божхона назоратига тақдим этилмаган ҳамда акциз маркалари билан қадоқланмаган хорижда ишлаб чиқарилган, умумий қиймати 24 850 000 сўмлик, жами 49,7 литр, 0,7 литр хажмли 71 дона “Нефть’” номли ароқ махсулотлари борлигини аниқлаган.\nХозирда юқоридаги холат юзасидан божхона текширувлари ва суруштирув ишлари олиб борилмоқда.\nФуқароларга шуни эслатиб ўтиш жоизки, жисмоний шахслар томонидан божхона чегараси орқали товарларни олиб ўтишнинг амалдаги тартибларига кўра, жисмоний шахслар Ўзбекистон ҳудудига алкоголь махсулотларини шу жумладан пивони 2 литргача божсиз олиб киришлари мумкин.


Қозоғистон – тинчлик ва хавсизлик жарчиси\nНур-Султан шаҳрида “Улкан Евроосиё: Мулоқот. Ишонч. Ҳамкорлик” мавзусида Евроосиё мамлакатлари парламентлари спикерларининг IV кенгаши ўтди.\nҚозоғистонда илк бор ўтган форум ишига Европа ва Осиёдаги 65та мамлакатдан парламент делегациялари, 14та халқаро парламент ташкилотлари вакиллари келди.\nЕвроосиё кенглигидаги мамлакатларнинг парламентлараро мулоқоти ва самарали ҳамкорлигини кенгайтиришни кўзлаган учрашув Қозоғистоннинг Тўнғич Президенти – Элбоши Нурсултан Назарбаевнинг Евроосиё интерграцияси ҳақидаги ғоясига 25 йил тўлиши билан бир вақтга тўғри келди.\nАнжумандаги Қозоғистоннинг бош мақсади – Евроосиё давлатлари орасидаги зиддиятлар, дунёвий таҳдидларга қарши курашиб, ҳамкорликнинг тубдан янги моделини жорий этиш.\nМажлисда Қозоғистоннинг Тўнғич Президенти – Элбоши Н. Назарбаев маъруза қилиб, Қозоғистоннинг мустақиллик йилларида қўлга киритган асосий ютуқларига тўхталди.\n–Биз собиқ Иттифоқ тарқалгач, ҳудуди бўйича жаҳонда тўққизинчи давлат эканлигимизни ва ўз келажагимизни шакллантиришимиз кераклигини аниқ тушуниб етдик. Мамлакатнинг Тўнғич Президенти сифатида менга 30 йилга яқин вақт мобайнида Президентлик қилиш шарафи насиб этди. Халқ ишончи туфайли узоқ вақт эл бошқардим. Олдимизга буюк мақсадларни қўйиб, муваффақиятларга эришдик. Иқтисодий силжиш ва халқнинг аҳволини яхшилашни бош мақсад сифатида белгиладик. Бозор иқтисодиётини нолдан бошлаб, бугунги кунда Қозоғистон жаҳоннинг энг ривожланган 50 давлати қаторига қўшилди, – деди у.\nЭлбоши Қозоғистоннинг ядровий қуролсизланиш ва қурол-аслаҳа тарқалишига қарши ҳаракатларга бор куч-ғайратини сафарбарлигини айтиб ўтди.\n–Қозоғистон – БМТ Бош Ассамблеяси қабуллаган Ядровий қуролдан холи олам қуриш тўғрисидаги умумий декларациянинг ташаббускори ва ҳаммуаллифи бўлди. Атрофимиздаги қўшнилар билан бирга биз Марказий Осиёда ядровий қуролдан холи бир минтақани барпо этдик, – деди Нурсултан Назарбаев.\nШунингдек, Элбоши бугунги кунда мамлакатимизда 130та этнос ва 46та конфессия вакиллари тотув ҳаёт суришаётгани, бу уларнинг ҳуқуқлари ва эркинликлари таъминланганлигини билдиришини айтди. Тўнғич Президент қозоқ тилини лотинчага босқичма-босқич ўтказишнинг аҳамияти, кўплаб ёшларнинг хорижнинг етакчи олий ўқув юртларида таълим олишига замин яратган “Бўлашақ” дастури ва Қозоғистонда ташкил этилган қатор университетлар ҳақида гапирди.\nЭлбоши фаол, кўпйўналишли ва тинчликпарвар сиёсат туфайли Қозоғистон ўзининг мустақиллиги ва миллий хавфсизлигини анча мустаҳкамлаб олганини таъкидлаб ўтди.\nAkorda.kz, 2019-09-26, 23:13 71


Қизларимиз Дубайларга, Туркияларга бормасин! – Туркияда оғир аҳволда қолган ўзбек аёлига Аллоҳ йўлида ёрдам керак! - EFFECT.UZ\nҚизларимиз Дубайларга, Туркияларга бормасин! – Туркияда оғир аҳволда қолган ўзбек аёлига Аллоҳ йўлида ёрдам керак!\n. 15:37 | 31.12.2020\nМаълумки, бундан бир неча кун аввал Effect.uz ахборот агентлигининг Туркиядаги ходимлари Истанбул шаҳрида оғир аҳволга тушиб қолган навоийлик фуқаро Гулчеҳра Камоловага ёрдам беришлари тўғрисида хабар эълон қилинган эди.\nШундан сўнг журналистлар Гулчеҳра Камолова яшаб турган Кадикўй ҳудудидаги уйга боришди ва аҳвол билан яқиндан танишишди.\nМаълум бўлишича, аёл деярли 3 ойдан бери ишсиз қолиб кетган, бунга унинг юрагидаги ҳасталик сабаб бўлган. Аёлнинг айтишича, унинг 4 нафар фарзанди бор, энг катта ўғил фарзанди собиқ турмуш ўртоғи билан яшайди. Навоий шаҳрида 3 нафар фарзанди яшаётган бўлиб, уларнинг каттаси турмушга чиққан. Қолган бир қизи ва бир ўғли айни совуқ вақтда хонадонма-хонадон юриб сарсон бўлмоқда. Бечора она шуларга уй-жой қилай деб Туркияга келишга мажбур бўлган.\n“Ўзимизда иш йўқ, пул йўқ эди. Бир миллион сўм ижарага пул тўлай олмасдан кўчада қолган кунларимиз бўлган. Она учун фарзандларини бундай аҳволда кўриш ўта оғир. Менинг бўларим бўлган аммо фарзандларим кўчада қолмаслиги керак. Жон Президент бизга ёрдам беринг, ахир бу дунёда камбағалларнинг ҳам яшашга ҳаққи бор-ку?\nИлтимос, биз бечораларга ёрдам беринглар, Ўзбекистонни соғиндим, фарзандларимни соғиндим. Аммо борар жойимиз йўқ бўлгандан кейин қалбан соғиниш туйғуси ҳам сенга ёд бўлар экан. Тегишли ташкилотларга ариза қолдирганман, аммо бари мурожаатларим самарасиз бўлди.\nЎзимизнинг кучимизга қиламиз деб Туркияга келдик, бироқ соғлигим ёмонлашиб, коронавирусга чалиндим, қизимни операция қилдирдим. Оғир кунларни бошимиздан ўтказдик. Ҳозирда фарзандларимни кўришни истайман, бироқ бундай қила олмасамда Туркияда қолиб ишламоқчиман, чунки Ўзбекистонда ҳеч ким бизни эшитмади”, дейди Гулчеҳра Камолова.\nНавоий вилояти Навоий шаҳри ҳокимлиги мазкур масалага ойдинлик киритса, саховатли юртдошларимиз эса кўнгилдан чиқариб хайрия қилишса, ўйлаймизки, Гулчеҳра опанинг ватанга қайтиб, она – Ўзбекистонда ўзига кичик бўлса ҳам бир Ватан қуриши учун сабабчи бўлардик.\nЗеро, “Албатта садақа ўз эгасини қабр иссиқлигидан сақлайди. Садақа қилувчи мўмин Қиёмат куни ўз садақаси соясида туради” (Имом Табароний ривояти).\nСадақа ва эҳсоннинг барча кўринишлари, хоҳ у нафл бўлсин хоҳ фарз бўлсин, барчаси гуноҳларнинг ўчирилишига сабаб бўлади. Бу ҳақда Расулуллоҳ соллаллоҳу алайҳи васаллам шундай деганлар:\nяъни: “…Сув оловни ўчирганидек, садақа гуноҳларни ўчиради” (Имом Термизий ривояти).\nУламолар садақани инсоннинг имони борлигини тасдиқловчи амал дейишган. Чунки хайр-эҳсон қилувчи киши ўзига бегона бўлган ва ҳеч ҳам ундан манфаъат умид қилмайдиган одамга имкониятидан келиб чиқиб бир нарсани беради.\nГулчеҳра Камоловага қилинадиган хайрия реквизитлари:\nUZCARD: 8600 5304 6709 2857\nHUMO: 9860 2601 0178 8677\nТуркиядаги телефон рақамлар:\nЎзбекистондаги телефон рақам:\nTeglar:Istanbul, Turkiya, Гулчеҳра Камолова\n“Ўзбеккино” Президент топшириғига асосан энг сара 100та ўзбек фильмини саралаб олди\nШавкат Мирзиёев Ражаб Тойиб Эрдўған билан телефонда гаплашди\nЎзбекистонлик оғир атлетикачилар Туркия ва Украина йиғинига жўнаб кетишди\nМассад томонидан уюштирилган катта жосуслик фош этилди


Сурия озод армияси қўмондони истеъфога чиқарилди\n04 декабр 2020, Тошкент вақти: 12:40\nСалим Идрис- Сурия озод армиясининг собиқ қўмондони.\nҒарб томонидан қўллаб-қувватланаётган Сурия озод армияси қўмондони генерал Идрис Салим истеъфога чиқарилди.\nАрмия Олий ҳарбий кенгаши Салим Идрисни ҳукумат қўшинлари ҳамда исломий исёнчиларга қарши жангларда муваффақиятга эриша олмаганликда айблади. Унинг ўрнига генерал Абдулиах ал Башир тайинланди.\nСурия озод армияси исёнчиларнинг мўътадил гуруҳи сифатида қабул қилинади. Мазкур армия сўнгги ойларда ҳукумат қўшинларига қарши жангларда мағлубиятга учрамоқда, шунингдек,у ҳукуматга қарши жанг қилаётган исломий исёнчилар гуруҳлари билан зиддиятга киришган.\nЎтган йилнинг охирларида исломий гуруҳлар армиянинг қурол омборига ҳужум қилгани оқибатида АҚШ исёнчиларга бериладиган ноҳарбий ёрдам миқдорини вақтинча тўхтатиб қўйган эди.


18:34 / 08.04.2018 2322 pdf Ўқиш режими + -\nБир куни ўша(олтин-кумуш)лар жаҳаннам оташида қизитилур ва пешоналари, ёнбошлари ҳамда орқаларига босилиб: «Мана бу ўзингиз учун тўплаган нарсангиз, бас, энди тўплаб юрган нарсангизни татиб кўринг!» – (дейилур).\nБу икки оятдаги олтин ва кумуш, яъни молу дунё тўплаш ҳақидаги маънолар кўпчиликни чўчитиб қўйган. Ҳатто саҳобаи киромлар ўртасида ҳам турли саволлар туғилган. Шунда Расулуллоҳ соллаллоҳу алайҳи васаллам тушунтириш берганлар.\nИмом Абу Довуд ҳазрати Абдуллоҳ ибн Аббос розияллоҳу анҳудан ривоят қилган ҳадисда қуйидагилар айтилади:\n«Олтин ва кумушни жамғариб…» ояти нозил бўлганда мусулмонларга оғир келди. «Биздан бирор киши ҳам ўзидан кейинги фарзандига мол-мулк қолдирмас экан-да», – дейишди. Шунда Умар розияллоҳу анҳу:\n– Мен сизларни бу кўнгилсизликлардан чиқараман, – дедилар-да, юриб кетдилар. У киши Расулуллоҳ соллаллоҳу алайҳи васалламнинг ҳузурларига келиб: – Эй Аллоҳнинг Расули! Саҳобаларингизга бу оят катта нарса бўлиб кўринди-ку, – дедилар. Расулуллоҳ соллаллоҳу алайҳи васаллам:\n– Албатта, Аллоҳ закотни беҳудага эмас, балки молларингизни поклаш учун фарз қилган. Меросни эса фақат орқангиздан қоладиган мол учун фарз қилган, – дедилар. Шунда Умар розияллоҳу анҳу:\n– Аллоҳу акбар! – дея такбир айтиб юбордилар. Сўнгра Расулуллоҳ соллаллоҳу алайҳи васаллам у кишига:\n– Сенга эр киши учун энг яхши хазина нималигини айтайми? Аҳли солиҳ хотинки, унга назар солса, хурсанд қилади, бир иш буюрса, итоат этади. Эри ундан ғойиб бўлса, муҳофаза қилади», – дедилар».\nИмом Муслим Абу Ҳурайра розияллоҳу анҳудан ривоят қилган ҳадисда Набий соллаллоҳу алайҳи васаллам:\n«Закотни адо қилмаган ҳар бир одамга қиёмат куни ўтдан тамға қилиниб, ёнбошига, пешонасига ва орқасига босилади. У куннинг миқдори эллик минг йилга тенг бўлади, то одамлар орасида ҳукм чиқариб бўлгунча, тамға босилаверади. Сўнгра ё жаннатга, ё дўзахга йўли кўрсатилади», – деганлар.\nБошқа бир ҳадисда Набий соллаллоҳу алайҳи васаллам:\n«Ким ўзидан кейин хазина қолдирса, қиёмат куни унга икки қора нуқтаси бор кўзойнакли илон бўлиб кўринади. Унинг орқасидан қувлаб юради. Ундан:\n– Сен нимасан ўзи? – деб сўраса:\n– Мен ўзингдан кейин қолдириб кетган хазинангман, – дейди. Сўнгра яна орқасидан қувиб боради. У қўлини тутади. Илон қўлини тишлаб, ютади ва тананинг қолганини ҳам юта бошлайди», – деганлар.\n18:31 / 08.04.2018 1616\n15:38 / 09.04.2018 1185\n2285 17:12 / 04.06.2018\n2231 16:28 / 04.01.2018\n2719 18:35 / 25.10.2017\n3058 18:14 / 21.05.2018


ЗЛАТАН “МЮ”ДА ҲАМ МУРАББИЙ, ҲАМ ФУТБОЛЧИ БЎЛИШИ МУМКИН - Darakchi\nЗЛАТАН “МЮ”ДА ҲАМ МУРАББИЙ, ҲАМ ФУТБОЛЧИ БЎЛИШИ МУМКИН\nСПОРТ 17.08.2017, 14:50\nҲужумчи Златан Ибрагимович "Манчестер Юнайтед" билан ўйновчи мураббий сифатида шартнома тузиши мумкин. Бу ҳақда The Independent маълум қилди.\nХабар қилинишича, манкунианликлар устози Жозе Моуриньо Дидье Дрогба билан боғлиқ тарихни такрорламоқчи. Моуриньо "Челси"ни иккинчи маротаба қабул қилиб олганда Дрогба ўйновчи мураббий сифатида фаолият олиб борган.\nМанбанинг маълум қилишича, Жозе бу ҳолатни Ибрагимович билан муҳокама қилишга ҳам улгурган.


Ўзбекистон қишлоқ хўжалиги вазири лавозимига Жамшид Хўжаев тайинланди\n28 феврал 2021, Тошкент вақти: 17:47\nБу ҳақда хабар қилган ЎзА ахборот агентлигига кўра, Ўзбекистон қишлоқ хўжалиги вазирлигининг янги раҳбари Жамшид Абдуҳакимович Хўжаев 1979 йилда туғилган. 2000 йилда Тошкент давлат иқтисодиёт университетини тамомлаган.\n2003 йилда Буюк Британиядаги Бирмингем университети халқаро иқтисодий алоқалар ва давлат бошқаруви йўналиши магистранти.\nЎз меҳнат фаолияти давомида Марказий банк, Миллий банк, Ҳисоб палатасида ишлаган. 2017 йил охиридан буён Жамшид Хўжаев Ташқи савдо вазири лавозимида ишлаётган эди.\nҚишлоқ хўжалиги вазири лавозимида ишлаб келаётган Баҳодир Турсунович Юсупов эса Наманган вилоят, Косонсой тумани ҳокими этиб тайинланди. Бу ҳақда маҳаллий нашрлар хабар қилди.


Партиямиз тизимида ўтказилаётган мазкур кўрик-танловнинг Бухоро вилоят босқичига Когон тумани вакиласи Шамсия Алимова катта тайёргарлик билан келди.\n— Асл касбим, ўқитувчилик бўлгани учун бола тарбиясида ташқи муҳитнинг таъсири қанчалар муҳим эканини яхши англайман, — дейди у. — Мен мактабгача таълим муассасасидан тортиб, то коллежларгача ҳамма учун бирдек форма ташкил этилишини истардим. Ҳудудимизда «Файз барака» фирмасининг фойдаланилмай турган биноси бор. Дастлаб, уни фермер хўжалиги билан шартнома тузиб, таъмирлаймиз. Фаолиятимизни 2 нафар иш юритувчи, 7 нафар ишчи ва бир нафар ҳисобчи билан бошлаймиз. Хомашё эса пахта толасидан ва миллий газламалардан иборат бўлади.\nПешку тумани иштирокчиси Дилдора Жўраева замонавий типдаги мактабгача таълим муассасасини очиш билан боғлиқ лойиҳасини ҳимоя қилди. Фажр маҳалласидаги бўш турган бинони маҳаллий ташкилотлар кўмагида боғча сифатида ишга тушириш мумкинлигини мисоллар билан айтиб ўтди. Боиси мазкур ҳудудда 404 нафар 7 ёшга тўлган болалар бор. Лойиҳа амалга ошса, хотин-қизлар учун янги иш ўринлари очилади.\nШу каби бир-биридан қизиқарли, долзарб лойиҳаларни баҳолаш ҳакамлар ҳайъати учун ҳам бироз қийин кечди. Қонунлар шарҳи, сиёсий ҳозиржавобликка оид шартлардан сўнг эса кучли учлик номи аниқланди.\nЭнг юқори балл билан Қоровулбозор тумани иштирокчиси Маҳсума Идиева биринчи ўринни эгаллади. Энди у республика босқичида ўз вилояти шарафини ҳимоя қилади. Бухоро шаҳри вакиласи Моҳира Тошова иккинчи ўринга муносиб топилди. Учинчи ўрин эса жондорлик Сарвиноз Боқиевага насиб этди.\nБарча ғолиб ва совриндорларга диплом, эсдалик совғалари топширилди.\nБарча жойда бўлгани каби танловнинг Қорақалпоғистон Республика босқичида ҳам партия Марказий Кенгаши масъуллари, Қорақалпоғистон Республикаси Жўқорғи Кенгесидаги ЎзХДП фракцияси аъзолари, депутатлар, партия фаоллари ва жамоатчилик вакиллари иштирок этди.\nШартларга пухта ҳозирлик кўрган ҳар бир иштирокчи ўз билим ва иқтидорини намойиш этишга ҳаракат қилди. Ҳакамлар ҳайъати уларни мамлакатимизда амалга оширилаётган ислоҳотларнинг мазмун-моҳиятидан хабардорлиги, тақдим этаётган лойиҳаларининг ижтимоий йўналтирилганлиги, долзарблигига қараб баҳолади. Иштирокчилар хотин-қизлар учун барқарор иш ўринлари яратиш, уларнинг турмуш фаровонлигини ошириш масалаларига алоҳида эътибор қаратди.\nТадбир давомида тақдим этилган лойиҳалар орасидан барқарор ва юқори ҳақ тўланадиган иш ўринлари яратишнинг муайян омилини очиб берган, уларнинг сиёсий фаоллигини оширишда мақбул ҳамда самарали усулларни тақдим этганлари саралаб олинди. Уларни банк кредитлари орқали молиялаштириш режаси тузилди.\nКўрик-танлов натижаларига кўра, фахрли биринчи ўринни Элликқалъа тумани Маданият ва спорт ишлари бўлими бошлиғи Айша Матниязова эгаллади.\n2-ўрин Шуманай туманидан Замира Аллниязовага, 3-ўрин чимбойлик Гулзира Байназаровага насиб этди.


«Барселона» бир йил давомида кўп гол уриш бўйича дунё футболи тарихидаги энг яхши натижани қайд этди » Ўзбекистон янгиликлари – Zamin.uz\n18:59 Тил  Ўзбекча\n31-12-2015 | 11:22\nZAMIN.UZ / Спорт / 31 Декабр 2015 года514\n«Барселона» бир йил давомида кўп гол уриш бўйича дунё футболи тарихидаги энг яхши натижани қайд этди\n«Барселона» жамоаси 2015 йилдаги сўнгги ўйинини «Бетис»га қарши ўтказиб, рақиблар дарвозасига 4та гол йўллади. Бу ҳақда Kun.uz хабар бермоқда.Ҳисобни 3:0 кўринишига келтирган Суареснинг голи «Барселона»нинг 2015 йилдаги 179 голига айланди. Бу орқали жамоа «Реал»нинг рекордини янгилади.Каталонияликлар «Бетис» дарвозасига яна битта тўп киритишди ва йил давомида урган голлари сонини 180тага етказишди.Шу тариқа «Барселона» 2014 йилда «Реал» томонидан ўрнатилган рекордни янгилашга муваффақ бўлди. Ўшанда мадридликлар бир йилда 178та гол урган эди.\nЎқишни тавсия қиламиз Месси, Суарес ва Неймар - испан футболи тарихидаги энг фойдали трио\n“Барселона” Ла-лиганинг 34-тури учрашувида “Хетафе” дарвозасига 6та жавобсиз гол йўллади\n10:02 / 29-04-2015


Россия ФМХ: Россияда 2 миллиондан зиёд расмий қайдли ўзбекистонлик бор\nРоссиядаги ўзбек муҳожирларининг катта қисми унча кўп пул тўланмайдиган ишларда ишлашади.\nРоссияда расмий қайддан ўтган ўзбекистонликлар сони 2 миллиондан зиёд.\nРоссия Федерал миграция хизматининг шу йил 4 декабригача олинган маълумотларга таянган ҳолда маълум қилишича, ҳозирда Россияда тақрибан 2 миллион 147 минг нафар ўзбекистонлик фуқаро расмий қайддан ўтган ҳолда юрибди.\nНорасмий манбалар бу рақам камида икки баробар кўпроқ эканини қайд этадилар.\nЭслатиб ўтамиз, 10 декабрь куни Россия президенти Владимир Путин Ўзбекистонга келиши кутилмоқда. Маълумотларга кўра, Путиннинг Тошкентга ташрифи чоғида Ўзбекистон билан Россия ўртасида бир нечта икки томонлама ҳужжат имзоланади.


Қорақалпоғистон, Хоразм вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 3 даража совуқ - 2 даража илиқ, кундузи 3-8 даража илиқ бўлади.\nҚашқадарё вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража илиқ, баъзи жойларда 1-2 даража совуққача, кундузи 8-13 даража илиқ бўлади.\nСурхондарё вилояти. Ҳаво ўзгариб туради, кечаси ва эрталаб баъзи жойларда бироз ёмғир ёғади. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади Ҳарорат кечаси 0-5 даража, кундузи 8-13 даража илиқ бўлади.\nАндижон, Наманган, Фарғона вилоятлари. Ҳаво ўзгариб туради, кечаси ва эрталаб баъзи жойларда бироз ёмғир ёғади. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади Ҳарорат кечаси ва кундузи 5-10 даража илиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёғингарчилик бўлади. Туман тушиши мумкин. Шамол ғарбдан 7-12 м/с тезликда эсади. Ҳарорат кечаси 2-7 даража совуқ, кундузи 2 даража совуқ - 3 даража илиқ бўлади.


Mening fikrim - 1189-s-p/18\nФутбол клубларини молиявий таъминлашнинг марказлашган тизимини ташкил қилиш ҳақида\nМуаллиф:MARIFXONOV MIRZOXID MIRZAAXMEDOVICH\nЎзбекистонда футболни янада ривожлантириш, футбол клубларида соғлом рақобатни кучайтириш учун уларни молиявий қўллаб-қувватлашни марказлашган тизимга ўтказишни таклиф қиламиз. Ҳеч кимга сир эмас, ўзбек футболини маблағ билан таъминлаш 80-90 фоизга ҳомийлар томонидан амалга оширилади. Лекин ушбу ҳомийлик тўғри тақсимланмаганлиги клублар ўртасида соғлом рақобат бўлишига, қўшимча маблағ ишлаб топишга ҳаракат қилишга тўсқинлик қилади. Яъни, клубларнинг чемпионатимизда эгаллаб турган ўрни аксарият ҳолларда ҳомийларга боғлиқ. Масалан, қайсидир жамоа ҳомийси бой бўлганлиги сабабли доимий чет элда ўқув йиғинларини ўтказса, бошқа бири йиғинларни пойтахтда ўтказишга ҳам зўрға маблағ топади. Клубларнинг молиявий ҳолати ўртасидаги фарқ футболчилар билан шартномалар тузишга ҳам салбий таъсир қилади. Таклифимиз шундан иборатки, Ўзбекистон Профессионал футбол лигаси ёки Ўзбекистон Футбол Ассоциацияси қошида алоҳида тузилма очиб, республикамиздаги барча ҳомийлардан тушадиган маблағни шу бўлим ҳисоб рақамига тушишини таъминлаш керак. Дейлик, ушбу ҳисоб рақамга тушган маблағ ҳар ой автоматик тарзда бир хил миқдорда Суперлига жамоаларига тақсимланишини таъминлаш керак, шунда ҳамма клубларда бир хил молиявий имконият пайдо бўлади. Бу орқали клубларда қатъий штатлар жадвалини тасдиқлаш орқали футболчилар қўнимсизлигининг олди олинади, клублар ўзларига ажратилаётган маблағни иқтисод қилишга мажбур бўлишади. Ёши катта, келажаги йўқ қиммат футболчилар ўрнига кам маблағ сарфланадиган ёш иқтидорларни олишга мажбур бўлишади. Бундан ташқари, қўшимча маблағ ишлаб топишга ҳаракат қилишади. Катта маблағ сарфлаб фойдасиз легионерлар олиб келиш, ҳомийлар пулини талон-тарож қилиш йўқолади. Клубларнинг молиявий ҳолати ПФЛ ёки ЎФАнинг доимий назоратида бўлади, клубларнинг молиявий жарималари, аъзолик бадаллари ўз вақтида тўланиши кафолатланиб, улар томонидан қилинадиган харажатлар шаффофлиги таъминланади. Қолаверса, мақсадимиз қайсидир вилоят футболини эмас, республикамиз футболини ривожлантириш бўлгани учун барча клубларга бир хил имконият берилиши керак деб ўйлаймиз. Ҳозирги тизим асосида кучли олтиликка кирган жамоага кўпроқ, қолган жамоаларга озроқ маблағ ажратиш орқали интригани, юқори олтиликка бўлган қизиқишни кучайтириш мумкин. Шунда қайсидир жамоа, ҳатто сафар учрашувига бориш учун маблағ топишга қийналаётганда бошқа бир жамоа чет эллардаги йиғинларга катта-катта маблағ сарфлаб, лекин чемпионатда қониқарсиз иштирокининг олди олинади.\nФутбол клубларини молиявий таъминлашнинг марказлашган тизимини ташкил қилиш, Суперлигадаги клубларга бир хил молиявий имконият бериш, клублар сарф-харажатларининг шаффофлигини таъминлаш, клублар учун ягона штатлар бирлигини тасдиқлаш, иложи бўлса, футболчилар учун алоҳида сайт очиб, улар ҳақида тўлиқ маълумот бўлишини таъминлаш футболимиз ривожланишида муҳим қадам бўлади.\nMARIFXONOV MIRZOXID MIRZAAXMEDOVICH\nАгар сиз Пахтакорга хомийлик килмокчи булсангиз бемалол хомийлик килишингиз мумкин, гап бу ерда хомий ташкилотлар тугрисида кетяпти, узбек футболни кучайтириш учун барча жамоаларни имконияти тенг булиши керак, шундагина ракобат булади, шундагина клублар уз имкониятидан фойдаланиб кушимча маблаг топиш, топилган маблагни уйлаб, тежаб сарф килишга мажбур булади.\n28 Июль 2018, 17:49\nБарча футбол, спорт клубларини хўжалик хисобига ўтказиш лозим! Масалан мен футболни хам, бошқа вақтни-умрни бехуда-бесамар ўтказувчи машғулотларни хам зарарли деб биламан. Нега энди мен ва мен каби фикрлайдиган фукаролар солиги тўлови биз "халққа нафи тегмайди" -деб хисоблайдиган ерларга сарфланиши керак. Танаси куч-кувватга тўла, соглом экраклар "спортцменман"- деб қачонгача халққа юк бўлиб, боқиманда бўлиб яшашади! Барча футбол, спорт клубларини хўжалик хисобига ўтказиш лозим! Шунда кўрамиз, бу "спорт"ларнинг, "спортцмен"ларнинг халққа канчалик кераклигини. Уларнинг хакикий бахоси, кимга кераклиги шунда кўринади!\n28 Июль 2018, 11:31\nSAMIGJANOV ERGASH RAFIKDJANOVICH\nМасалан мен Пахаткорни севаман ва унга хомийлик килиш ниятим бор, нега энди менинг маблагим хаммага таркатилиши керак?\n18 Июль 2018, 17:23


Ижтимоий соҳада ислоҳотлар – аҳолига ғамхўрликнинг юксак ифодаси » O'zbekiston musulmonlar idorasi Qashqadaryo viloyati vakilligi rasmiy sayti\nИжтимоий соҳада ислоҳотлар – аҳолига ғамхўрликнинг юксак ифодаси\n17-07-2021, 10:32 28 Ўқиш режими + -\nБарчамиз гувоҳки, Малакатимизнинг ижтимоий соҳасида самарали ислоҳотлар амалга оширлмоқда. Авваламбор бу ислоҳотларни амалга ошириш мақсадида бир қатор Президент қарорлари қабул қилинди. Давлатимиз раҳбари ташаббуси билан бўлаётган ислоҳотлар аҳолига юксак ғамхўрликнинг ифодасидир.\nМаълумотларга кўра, ҳозирги пайтда долзарб бўлган “Пандемия оқибатларини юмшатиш ва бартараф этиш учун давлат томонидан жами 82 триллион сўмлик комплекс чора-тадбирлар амалга оширилди. Жумладан, Инқирозга қарши жамғарма ташкил этилиб, коронавирусга қарши курашиш, аҳоли ва корхоналарни қўллаб-қувватлаш билан боғлиқ тадбирларга бюджетдан 16 триллион сўмдан ортиқ маблағ йўналтирилди. Шунингдек, давлат корхоналарига ва 500 мингдан зиёд тадбиркорлик субъекти ҳамда қарийб 8 миллион фуқарога жами 66 триллион сўмлик солиқ имтиёзлари, кредит муддатларини узайтириш ва молиявий қўллаб-қувватлаш бўйича амалий ёрдамлар берилди.”\nДемак, хулоса қилишимиз мумкинки, ижтимоий ҳимоя иборасини, умуман олганда, саховат эгаларининг муҳтожларга қайишуви деб тушуниш мумкин. Бу қатъият — умуминсоний қадриятлардан бири. Бу қатъият — муқаддас ислом динининг ҳам ўзак масалаларидан бири ҳисобланади.\nҚарши туман “Қуйи Бешкент” масжиди имоми